
GUVERNUL REPUBLICII MOLDOVA
HOT Ă R Â R E nr.
din	2026
Chișinău
cu privire la reglementarea domeniului farmacovigilenței
------------------------------------------------------------
În temeiul art. 62 alin. (2) lit. a) din Legea nr. 153/2025 cu privire la medicamente (Monitorul Oficial al Republicii Moldova, 2025, nr. 372-374, art. 476) cu modificările ulterioare, Guvernul
HOTĂRĂȘTE:
1. Se aprobă 
1.1. Regulamentul privind organizarea și funcționarea sistemului național de farmacovigilență, conform Anexei nr. 1;
1.2. Regulamentul privind aplicarea cadrului european de farmacovigilență, conform Anexei nr. 2.

2. Controlul asupra executării prezentei hotărâri se pune în sarcina Agenției Medicamentului și Dispozitivelor Medicale.

3. Regulamentul de farmacovigilență privind organizarea și funcționarea sistemului național intră în vigoare la expirarea termenului de o lună de la data publicării prezentei hotărâri în Monitorul Oficial al Republicii Moldova și se abrogă la data aderării Republicii Moldova la Uniunea Europeană.

4. Regulamentul privind aplicarea cadrului european de farmacovigilență intră în vigoare la data aderării Republicii Moldova la Uniunea Europeană



Prim-ministru					Alexandru MUNTEANU
Contrasemnează: 
Ministrul sănătății			Emil CEBAN


Anexa nr. 1
 la Hotărârea Guvernului nr.            /2026


REGULAMENTUL
[bookmark: _Hlk201587640]privind organizarea și funcționarea sistemului național de farmacovigilență

Prezentul Regulamentul:
- transpune parțial Titlul IX „Farmacovigilență” din Directiva 2001/83/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman publicată în Jurnalul Oficial al Uniunii Europene L 311 din 28 noiembrie 2001, CELEX: 32001L0083, așa cum a fost modificată ultima dată prin Regulamentul (UE) 2023/1182 al Parlamentului European și al Consiliului din 14 iunie 2023;
- transpune parțial Regulamentul de punere în aplicare (UE) nr. 520/2012 al Comisiei din 19 iunie 2012 privind efectuarea activităților de farmacovigilență prevăzute în Regulamentul (CE) nr. 726/2004 al Parlamentului European și al Consiliului și în Directiva 2001/83/CE a Parlamentului European și a Consiliului, publicat în Jurnalul Oficial al Uniunii Europene L 159 din 20 iunie 2012, CELEX: 32012R0520, așa cum a fost modificat ultima dată prin Regulamentul de punere în aplicare (UE) 2025/1466 al Comisiei din 22 iulie 2025;
- transpune parțial Capitolul 3 „Farmacovigilență” din Titlul II din Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor la nivelul Uniunii privind autorizarea și supravegherea medicamentelor de uz uman și de înființare a unei Agenții Europene pentru Medicamente, publicat în Jurnalul Oficial al Uniunii Europene L 136 din 30 aprilie 2004, CELEX: 32004R0726, așa cum a fost modificat ultima dată prin Regulamentul (UE) 2019/5 al Parlamentului European și al Consiliului din 11 decembrie 2018;






Capitolul I
DISPOZIȚII GENERALE

1. Regulamentul privind organizarea și funcționarea sistemului național de farmacovigilență (în continuare – Regulament) stabilește cerinţele de bază aplicabile activităţilor de farmacovigilență care vizează întregul ciclu de gestionare a medicamentelor de uz uman sub aspectul siguranței acestora.

2. Normele de farmacovigilență se instituie în scopul protejării sănătății publice, prin prevenirea, identificarea și evaluarea reacțiilor adverse asociate medicamentelor de uz uman utilizate în Republica Moldova, având în vedere că profilul complet de siguranță al medicamentelor se determină după punerea acestora pe piață.

3. În sensul prezentului Regulament se aplică definițiile prevăzute în Legea nr. 153/2025 cu privire la medicamente, precum și următoarele noțiuni:
3.1. baza de date națională - sistem utilizat pentru colectarea, stocarea, gestionarea și analiza datelor disponibile privind reacțiile adverse asociate medicamentelor utilizate în Republica Moldova;
3.2. Comitetul pentru evaluarea riscului în materie de farmacovigilență (în continuare - PRAC) – Comitet al Agenției Europene a Medicamentului responsabil pentru evaluarea și monitorizarea siguranței medicamentelor de uz uman;
3.3. Comitetul pentru medicamente de uz uman (în continuare - CHMP) – comitet al Agenției Europene a Medicamentului (în continuare - EMA), responsabil de medicamentele de uz uman și care exercită un rol esențial în procesul de autorizare a acestora în Uniunea Europeană;
3.4. comunicare directă către profesioniștii din domeniul sănătăţii - intervenție de comunicare prin care deţinătorul autorizaţiei de punere pe piaţă (în continuare - DAPP) -  a unui medicament sau autoritatea competentă transmite direct către profesioniștii din domeniul sănătăţii informaţii relevante privind necesitatea întreprinderii unor acţiuni specifice sau adaptării practicii profesionale în raport cu utilizarea unui anumit medicament, inclusiv prin materiale educaționale;
3.5. criterii minime de raportare - elemente minime necesare raportării unui caz de reacție adversă suspectată, care includ: un raportor identificabil, un pacient identificabil, o reacție adversă și un medicament suspectat;
3.6. data europeană de referinţă - data primei autorizații de punere pe piață în Uniunea Europeană pentru un medicament care conține aceeași substanță activă sau aceeași combinație de substanțe active; în cazul în care această dată nu poate fi stabilită, se consideră cea mai veche dintre datele cunoscute de autorizare a unui medicament care conține substanța activă sau combinația respectivă de substanțe active;
3.7. expunere profesională la un medicament - contactul cu un medicament de uz uman rezultat din desfășurarea unei activități cu caracter profesional sau neprofesional, relevant în contextul raportării reacțiilor adverse suspectate. În sensul prezentei noțiuni, o ocupație neprofesională înseamnă că o persoană nu este angajată într-un domeniu medical, farmaceutic sau științific, dar intra în contact cu un produs medicamentos în timpul desfășurării activității sale profesionale (de ex: infirmierele, curierul, profesorii care pot fi expusi accidental la medicamentul unui copil, îngijitorii angajați, persoanele care gestionează deșeurile medicale).  
3.8. grupul de coordonare pentru procedurile de recunoaștere mutuală și descentralizată pentru medicamentele de uz uman (în continuare - CMDh)- structură responsabilă de examinarea și coordonarea aspectelor legate de autorizarea punerii pe piață a medicamentelor de uz uman în două sau mai multe state membre ale Uniunii Europene, în conformitate cu procedurile de recunoaștere mutuală și descentralizată;
3.9. măsuri de minimizare a riscului – intervenții aplicate la nivelul sănătăţii publice, care au drept scop prevenirea sau reducerea probabilității de apariție a unei reacții adverse asociate expunerii la un medicament sau diminuarea severității acesteia în cazul apariției;
3.10. proces de gestionare a semnalului – succesiune de activităţi care include: detectarea semnalului, validarea semnalului, confirmarea semnalului, analiza semnalului şi stabilirea priorităților, evaluarea semnalului şi formularea recomandărilor de acțiune;
3.11. profesionist din domeniul sănătăţii - în funcție de contextul de aplicare, desemnează:
3.11.1. în contextul raportării reacțiilor adverse suspectate - persoană calificată în domeniul medical, cum ar fi medicul, farmacistul sau asistentul medical; 
3.11.2. în contextul aplicării măsurilor de minimizare a riscului - persoană care acordă asistență medicală și farmaceutică pacienților, precum și reprezentantul sau organizația profesională din domeniul sănătății, în calitate de persoană țintă a măsurilor de minimizare a riscului; 
3.12. raport individual al cazului privind siguranţa (în continuare-RICS) - act care conține raportarea uneia sau mai multor reacții adverse suspectate la un medicament, manifestate la un singur pacient, într-un anumit moment, și care respectă formatul și conținutul standard stabilit;
3.13. raport periodic actualizat privind siguranţa (în continuare-RPAS) - document de farmacovigilență destinat să ofere o evaluare a balanței beneficiu-risc a unui medicament la anumite perioade de timp, după autorizarea acestuia;
3.14. raport periodic de evaluare a beneficiilor și riscurilor (în continuare - PBRER)- standard comun pentru raportarea periodică a evaluării beneficiu-risc a medicamentelor autorizate, în baza datelor cumulate după punerea lor pe piaţă, în conformitate cu Ghidurile ICH  (Consiliului Internațional pentru Armonizarea cerințelor tehnice pentru produse farmaceutice de uz uman); 
3.15. raportare spontană - comunicare nesolicitată din partea unui profesionist din domeniul sănătăţii sau a unui utilizator de medicament către DAPP, Agenţia Medicamentului şi Dispozitivelor Medicale (în continuare – AMDM) sau altă organizație, conținând descrierea uneia ori mai multor reacții adverse apărute la un pacient căruia i se administrează unul sau mai multe medicamente, în afara unui studiu sau program organizat de colectare a datelor;
3.16. risc identificat - eveniment nedorit cu dovezi adecvate privind asocierea acestuia cu medicamentul implicat;
3.17. risc potențial - eveniment nedorit pentru care există o suspiciune privind asocierea cu medicamentul în cauză, fără confirmare;
3.18. semnal neconfirmat – semnal de siguranță care, la un anumit moment, nu necesită analiză sau prioritizare ulterioară;
3.19. semnal nou identificat - semnal identificat pentru prima dată în perioada de raportare a raportului periodic de evaluare beneficiu-risc, care indică necesitatea unor acţiuni de evaluare suplimentare; include şi semnalul anterior închis pentru care, în perioada de raportare, apar date noi ce impun reevaluarea;
3.20. utilizare greșită a unui medicament – situație de utilizare intenționată şi necorespunzătoare a unui medicament, cu nerespectarea informațiilor prevăzute în versiunea autorizată a acestuia;
3.21. utilizare în afara condițiilor din autorizația de punere pe piață ( în continuare - utilizare neautorizată sau off-label) - utilizare intenționată a unui medicament în scopuri medicale altele decât cele prevăzute în autorizația de punere pe piață , precum utilizarea pentru o altă indicație decât cea autorizată, la un alt grup de pacienți, printr-o altă cale sau metodă de administrare ori într-o altă schemă de administrare;
3.22. lipsa eficacității – absența efectului terapeutic așteptat în cazul administrării medicamentului pentru indicațiile aprobate, în doze terapeutice și prin mod de administrare stabilit în informațiile autorizate despre medicament.

4. În conformitate cu art. 127 din Legea nr. 153/2025 privind medicamentele de uz uman, în cadrul AMDM se organizează şi funcționează un sistem de farmacovigilență, destinat exercitării atribuțiilor de supraveghere a siguranței medicamentelor și participării la activitățile de farmacovigilență la nivel național și internațional. Sistemul se utilizează pentru colectarea, evaluarea și investigarea informațiilor privind riscurile asociate medicamentelor în ceea ce privește pacienții și sănătatea publică, în special reacțiile adverse apărute la om în urma administrării acestora.

5. Prezentul Regulament stabilește aspecte esențiale în domeniul de farmacovigilență: 
5.1. conținutul și gestionarea dosarului standard al sistemului de farmacovigilență (în continuare - DSSF) de către DAPP;
5.2. cerințele minime aplicabile sistemului de calitate aferent activităților de farmacovigilență desfășurate de AMDM și de DAPP;
5.3. utilizarea terminologiilor, formatelor și standardelor recunoscute la nivel internațional în desfășurarea activităților de farmacovigilență;
5.4. cerințele minime privind monitorizarea datelor incluse în baza de date națională, în scopul identificării riscurilor noi sau modificării celor existente;
5.5. atribuțiile AMDM, DAPP și ale instituțiilor medicale și farmaceutice  în vederea implementării sistemului de farmacovigilență;
5.6. formatul și conținutul rapoartelor periodice actualizate de siguranță (în continuare-RPAS/PBRER) și al planurilor de gestionare a riscurilor (în continuare-PGR).

6. Ministerul Sănătății aprobă, prin ordin Ghidurile privind buna practică de farmacovigilență (GVP) în scopul alinierii la standardele internaționale de siguranță a medicamentelor.

7. AMDM elaborează și aprobă prin ordin Ghidurile privind raportarea reacțiilor adverse și monitorizarea literaturii de specialitate, asigurând implementarea mecanismelor de supraveghere a siguranței medicamentelor de uz uman pe teritoriul Republicii Moldova. Ghidul  conţine recomandări privind comunicarea informaţiilor referitoare la reacțiile adverse, destinate profesioniștilor din domeniul sănătăţii.

8. AMDM recunoaște recomandările și concluziile științifice ale CMDh, PRAC și CHMP la nivel național urmare a deciziei Comisiei Medicamentului din cadrul AMDM (în continuare - Comisia Medicamentului).

9. Prevederile referitoare la farmacovigilență din prezentul Regulament se aplică inclusiv medicamentelor pentru care a fost  permis temporar importul și comercializarea în conformitate cu alin. (2), art. 10 din Legea nr.153/2025 cu privire la medicamente.

10. Prin urmare, solicitantul autorizației de import de medicamente neautorizate, va asigura cel puțin: 
10.1. desemnarea unei persoane de contact la nivel național responsabilă de farmacovigilență, asa cum este definit la pct.113 și pct.114 din prezentul Regulament cu domiciliul în Republica Moldova;
10.2. informarea AMDM despre toate informaţiile disponibile privind reacțiile adverse suspectate la medicamentele importate, în conformitate cu termenii prevăzuți la art. 128 alin. (3) din Legea nr.153/2025 cu privire la medicamente.
10.3. în cazul în care sunt necesare acțiuni urgente pentru protecția sănătății publice, în conformitate cu art. 140 din Legea nr. 153/2025 cu privire la medicamente, importatorul medicamentelor neautorizate va asigura răspunsul la solicitările de informaţii suplimentare formulate de AMDM în termeni stabiliți în solicitare.

11. AMDM își rezervă dreptul să impună obligații solicitantului menționat la pct. 10 cu privire la înregistrarea sau raportarea reacțiilor adverse suspectate, care sunt mai stricte decât cele prevăzute la art. 128 din Legea nr.153/2025 cu privire la medicamente, conform deciziei Comisiei Medicamentului în cazuri justificate de evaluarea balanței beneficiu-risc

[bookmark: _Hlk191817818]Capitolul II
ASIGURAREA CALITĂȚII
Secțiunea 1
 Prevederi generale
Subsecțiunea 1 
Sistemul de control al calității

12. DAPP și AMDM utilizează un sistem de control al calității care este adecvat și eficace pentru executarea activităților lor de farmacovigilență.


13. În cadrul sistemului său de control al calității, AMDM stabilește puncte de contact pentru facilitarea interacțiunii cu autoritățile competente naționale, DAPP și persoanele care raportează informații privind riscurile prezentate de medicamente.

14. Sistemul de control al calității include structura organizatorică, responsabilitățile, procedurile, procesele și resursele necesare, precum și gestionarea adecvată a resurselor, gestionarea conformității și a înregistrărilor.

15. Sistemul de control al calității se bazează pe următoarele componente:
15.1. planificarea calității - instituirea structurilor și planificarea proceselor integrate și coerente;
15.2. aderența la calitate - îndeplinirea sarcinilor și responsabilităților în conformitate cu cerințele privind calitatea;
15.3. controlul și asigurarea calității - monitorizarea și evaluarea eficienței structurii instituite, precum și a eficienței proceselor care sunt în curs de a fi efectuate;
15.4. îmbunătățirea calității - corectarea și optimizarea structurilor și proceselor, după caz.

16. Toate elementele, cerințele și dispozițiile adoptate pentru sistemul de control al calității trebuie să aibă la bază o documentație sistematică și ordonată sub formă de politici și proceduri scrise, precum planurile în materie de calitate, manualele referitoare la calitate și evidențele privind calitatea.

17. Toate persoanele implicate în procedurile și procesele sistemelor de control al calității instituit de AMDM și DAPP pentru desfășurarea activităților de farmacovigilență sunt responsabile de buna funcționare a sistemelor respective de control al calității și aplică o abordare sistematică privind calitatea, precum și privind punerea în aplicare și întreținerea sistemului de control al calității.

18. DAPP și AMDM pot utiliza indicatori de performanță pentru monitorizarea continuă a desfășurării corespunzătoare a activităților de farmacovigilență. Indicatorii respectivi sunt documentați în conformitate cu cerințele sistemului de control al calității.

19. AMDM poate aproba și publică pe site-ul web oficial lista indicatorilor de performanță



Secțiunea a 2-a 
Cerințe minime privind sistemele de control al calității pentru executarea activităților de farmacovigilență de către AMDM
Subsecțiunea 1
 Gestionarea resurselor umane

20. AMDM dispune de personal competent, calificat și instruit corespunzător, în număr suficient, pentru desfășurarea activităților de farmacovigilență. Structura organizatorică și distribuirea sarcinilor și responsabilităților sunt clar definite și, în măsura necesară, sunt accesibile. 

21. Toți membrii personalului implicați în desfășurarea activităților de farmacovigilență beneficiază de formare profesională inițială și continuă. AMDM păstrează evidențele și planurile de formare, în scopul documentării, menținerii și dezvoltării competențelor profesionale ale personalului, și le pune la dispoziție pentru audit.

22. AMDM furnizează personalului instrucțiuni adecvate privind procedurile aplicabile în caz de urgență, inclusiv în ceea ce privește asigurarea continuității activității.

Subsecțiunea a 2-a
Managementul conformității

23. AMDM stabilește proceduri și procese specifice în vederea realizării tuturor obiectivelor de mai jos:
23.1. asigură evaluarea calității, inclusiv a exhaustivității datelor transmise privind farmacovigilența;
23.2. asigură evaluarea și prelucrarea datelor privind farmacovigilența;
23.3. asigură desfășurarea activităților de farmacovigilență în condiții de independență;
23.4. asigură comunicarea eficientă cu autoritățile naționale competente, cu pacienții, profesioniștii din domeniul sănătății, DAPP și cu publicul larg;
23.5. efectuează inspecții, în conformitate cu art. 148 lit. e) din Legea nr.153/2025 cu privire la medicamente.

24. În completarea procedurilor menționate la pct. 23, AMDM  dispune de proceduri de colectare și înregistrare a tuturor reacțiilor adverse suspectate survenite pe teritoriul Republicii Moldova.


Subsecțiunea a 3-a 
Gestionarea evidențelor și păstrarea datelor

25. AMDM înregistrează toate informațiile referitoare la farmacovigilență și asigură gestionarea și stocarea acestora astfel încât să permită raportarea exactă, interpretarea și verificarea informațiilor.

26. AMDM instituie un sistem de evidență a tuturor documentelor utilizate în activitățile de farmacovigilență, care asigură recuperarea documentelor, trasabilitatea măsurilor întreprinse pentru investigarea preocupărilor privind siguranța, a termenelor aferente și a deciziilor adoptate, inclusiv data luării deciziei și procesul decizional aplicat.

27. AMDM asigură păstrarea documentelor esențiale care descriu sistemul de farmacovigilență pe o perioadă de cel puțin cinci ani de la data încetării oficiale a sistemului respectiv.

Subsecțiunea a 4-a 
Auditul sistemului de control al calității

28. AMDM asigură că auditurile sistemului său de control al calității, bazate pe identificarea riscurilor, sunt efectuate la intervale regulate, în conformitate cu o metodologie comună, în scopul asigurării conformității acestuia cu cerințele prevăzute la subsecțiunile 1, 2, 3 ale secțiunii a 2-a a Capitolului II și al garantării eficienței sale.

29. În caz de necesitate, se aplică acțiuni corective, inclusiv audituri de monitorizare a aspectelor neconforme. Raportul de audit se transmite managerului responsabil pentru domeniul auditat. Datele și rezultatele auditurilor, inclusiv ale auditurilor de monitorizare, se documentează.

Secțiunea a 3-a 
Cerințe minime privind sistemele de control al calității pentru efectuarea activităților de farmacovigilență de către DAPP
Subsecțiunea 1
Gestionarea resurselor umane

30. DAPP dispune de suficient personal competent, calificat și instruit corespunzător pentru desfășurarea activităților de farmacovigilență.

31. DAPP asigură că persoana calificată responsabilă de farmacovigilență deține cunoștințe teoretice și practice adecvate pentru desfășurarea activităților de farmacovigilență. În cazul în care această persoană nu a finalizat formarea de bază în domeniul medicinei, DAPP se asigură că este asistată de o persoană formată în medicină. Asistența se documentează în mod corespunzător.

32. Sarcinile personalului de conducere și de supraveghere, inclusiv ale persoanei calificate responsabile de farmacovigilență, se stabilesc în fișa postului. Relațiile de subordonare ierarhică se indică în organigramă. DAPP se asigură că persoana calificată responsabilă de farmacovigilență dispune de autoritate suficientă pentru a influența funcționarea sistemului de control al calității și desfășurarea activităților.

33. Personalul implicat în desfășurarea activităților de farmacovigilență beneficiază de formare inițială și continuă privind atribuțiile și responsabilitățile ce îi revin.

34. DAPP păstrează evidențele și planurile de formare, în vederea documentării, întreținerii și dezvoltării competențelor personalului și le pune la dispoziție pentru audit sau inspecție.

35. DAPP furnizează instrucțiuni adecvate privind procedurile aplicabile în caz de urgență, inclusiv cele referitoare la asigurarea continuității activității.

[bookmark: _Hlk191817633]Subsecțiunea a 2-a 
Managementul conformității

36. Se pun în aplicare proceduri și procese specifice sistemului de control al calității pentru a asigura următoarele:
36.1. monitorizarea continuă a datelor privind farmacovigilența, examinarea opțiunilor de reducere la minimum a riscurilor și prevenirea acestora, precum și adoptarea măsurilor adecvate de către DAPP;
36.2. evaluarea științifică de către DAPP a tuturor informațiilor referitoare la riscurile prezentate de medicamente;
36.3. transmiterea, în termenele prevăzute la art. 128 alin. (3) din Legea nr. 153/2025 cu privire la medicamente, a datelor precise și verificabile privind reacțiile adverse grave și cele care nu sunt grave, către baza de date națională;
36.4. asigurarea calității, integrității și exhaustivității informațiilor transmise privind riscurile medicamentelor, inclusiv procedeele de evitare a transmiterilor de duplicate.
36.5. comunicarea eficientă între DAPP și AMDM privind noile riscuri, modificarea riscurilor, DSSF, sistemele de gestionare a riscurilor, măsurile de reducere la minimum a riscurilor, RPAS/PBRER, acțiunile corective și preventive, precum și studiile postautorizare;
36.6. actualizarea informațiilor privind medicamentele de către DAPP în funcție de progresele științifice și de evaluările și recomandările internaționale, pe baza monitorizării continue;
36.7. comunicarea corespunzătoare de către DAPP a informațiilor privind siguranța către profesioniștii din domeniul sănătății și către pacienți.

37. În cazul subcontractării unor sarcini în domeniul farmacovigilenței, DAPP păstrează responsabilitatea de a asigura aplicarea unui sistem eficient de control al calității pentru sarcinile respective.

Subsecțiunea a 3-a 
Gestionarea evidențelor și păstrarea datelor

38. DAPP înregistrează toate informațiile referitoare la farmacovigilență și se asigură că acestea sunt gestionate și stocate astfel încât să permită raportarea exactă, interpretarea și verificarea informațiilor.

39. DAPP instituie un sistem de evidență a tuturor documentelor utilizate în cadrul activităților de farmacovigilență, care asigură posibilitatea recuperării acestor documente, precum și trasabilitatea măsurilor întreprinse pentru investigarea preocupărilor privind siguranța, a termenelor acestor investigații și a deciziilor adoptate, inclusiv data la care acestea au survenit și procesul decizional.

40. DAPP instituie mecanisme care asigură trasabilitatea și monitorizarea ulterioară a rapoartelor privind reacțiile adverse.

41. DAPP întreprinde măsurile necesare pentru păstrarea elementelor din DSSF prevăzute la secțiunea a 3-a din Capitolul X, timp de cel puțin cinci ani după ce sistemul descris în DSSF a fost suprimat în mod oficial de către DAPP.

42. Datele privind farmacovigilența și documentele referitoare la medicamentele autorizate se păstrează pe toată durata valabilității autorizației de punere pe piață și timp de cel puțin zece ani după încetarea acesteia.

Subsecțiunea a 4-a 
Audit

43. DAPP efectuează audituri bazate pe riscuri ale sistemului care vizează calitatea la intervale regulate pentru a asigura faptul că el respectă cerințele prevăzute la  subsecțiunile 1, 2, 3 ale secțiunii a 2-a a Capitolului II pentru a determina eficacitatea lui. Auditurile, individuale sau în ansamblul lor, vizează toate activitățile de farmacovigilență într-o perioadă definită și verifică dacă acestea sunt conforme cu politicile, procesele și procedurile sistemului care vizează calitatea.

44. Auditurile respective se efectuează de către persoane care nu au nicio implicare sau responsabilitate directă pentru aspectele sau procesele care sunt auditate.

45. Orice parte terță subcontractată pentru a îndeplini sarcini de farmacovigilență integral sau parțial în numele DAPP sau împreună cu aceștia este supus auditului de către DAPP sau de un reprezentant desemnat al acestuia, ținând seama de riscul activității subcontractate, și poate fi inspectată de AMDM, chiar dacă obligația prevăzută la pct. 144 nu a fost încă inclusă în subcontractare.

46. Atunci când este necesar, se aplică o acțiune corectivă (acțiuni corective), inclusiv un audit de monitorizare ulterioară a deficiențelor identificate. Pentru fiecare audit și pentru fiecare audit de monitorizare se întocmește un raport privind rezultatele auditului

47. Raportul de audit se transmite managerului responsabil pentru domeniul supus auditului. Datele și rezultatele auditului și ale auditului de monitorizare se documentează în conformitate cu art. 133 alin. (3) lit. i) din Legea nr. 153/2025 cu privire la medicamente.

Capitolul III
CERINȚE MINIME PENTRU MONITORIZAREA DATELOR EXISTENTE ÎN BAZA DE DATE NAȚIONALĂ
Secțiunea 1. 
Prevederi generale

48. AMDM este responsabilă de monitorizarea datelor privind siguranţa medicamentelor provenite de pe teritoriul Republicii Moldova.

49. AMDM asigură colectarea și difuzarea informațiilor privind reacțiile adverse suspectate ale medicamentelor de uz uman utilizate în Republica Moldova, prin intermediul bazei de date naționale.

50. Baza de date națională conține informații privind reacțiile adverse suspectate apărute la om, ca urmare a utilizării medicamentelor conform autorizației de punere pe piață, cât și ca urmare a utilizărilor în afara condițiilor din autorizația de punere pe piață, precum și celor apărute în timpul studiilor postautorizare privind medicamentul sau asociate expunerii profesionale.

51. AMDM introduce în baza de date națională informațiile relevante din literatura de specialitate selectată. Publicațiile științifice și medicale constituie surse importante de informații privind RICS. În cazul substanțelor active utilizate în mai multe medicamente de uz uman, pentru care există autorizații multiple de punere pe piață, AMDM monitorizează o listă definită de publicații pentru un număr stabilit de substanțe active, în vederea reducerii raportării redundante.

52. AMDM asigură monitorizarea continuă a bazei de date naționale cu frecvență proporțională cu riscurile identificate, cu riscurile potențiale și cu nevoia de informații suplimentare.

53. Activitățile de farmacovigilență se bazează pe monitorizarea periodică a bazei de date naționale ca sursă principală de informații, ținându-se, totodată, cont și de alte surse relevante de date privind farmacovigilența.

54. AMDM este responsabilă de stabilirea procedurilor de funcționare care asigură calitatea și integritatea informațiilor stocate în baza de date națională.

55. AMDM și autoritățile naționale competente cooperează în vederea evaluării informaţiilor privind siguranța medicamentelor.

56. AMDM publică anual un raport care conține datele din baza de date națională. Se asigură accesul profesioniștilor din domeniul sănătății și publicului la informații relevante privind farmacovigilența, cu respectarea prevederilor privind protecția datelor cu caracter personal.

57. În scopul simplificării raportării reacțiilor adverse suspectate, DAPP transmite direct informațiile către baza de date națională. AMDM stabilește un format electronic comun pentru raportarea reacțiilor adverse suspectate de către DAPP și asigură transmiterea către baza de date internațională. 

58. DAPP solicită AMDM informații din baza de date națională privind reacțiile adverse la medicamentele sale și asigură monitorizarea siguranței acestora.
Capitolul IV.  
UTILIZAREA TERMINOLOGIEI, FORMATELOR ȘI STANDARDELOR
Secțiunea 1 
Utilizarea terminologiei convenite la nivel internațional

59. Pentru clasificarea, accesarea, culegerea, evaluarea și aprecierea riscurilor și beneficiilor, schimbul de informații și comunicarea  în format electronic a informațiilor privind farmacovigilența și medicamentele, DAPP și AMDM utilizează terminologia prevăzută în anexa nr. 3 la prezentul Regulament.

60. AMDM și DAPP monitorizează utilizarea terminologiei prevăzute în Anexa nr. 3, în mod sistematic sau prin evaluări aleatorii periodice.


Secțiunea a 2-a 
Utilizarea formatelor și standardelor convenite la nivel internațional

61. Pentru descrierea, accesarea, prezentarea, evaluarea și aprecierea riscurilor și beneficiilor, precum și pentru schimbul și comunicarea în format  electronic a informațiilor privind farmacovigilența și medicamentele, AMDM și DAPP aplică formatele și standardele prevăzute în Anexa nr. 4.

Capitolul V 
SEMNALE DE SIGURANȚĂ
Secțiunea 1
Identificarea riscurilor care au suferit modificări și a riscurilor nou apărute

62. Identificarea noilor riscuri sau a modificării riscurilor are la bază detectarea și analiza semnalelor referitoare la un medicament sau la o substanță activă.
63. Semnalul reprezintă informațiile provenite de la una sau mai multe surse, inclusiv observații și experimente, care sugerează o nouă asociere cauzală potențială, sau un nou aspect al unei asocieri cunoscute între o intervenție și un eveniment sau o serie de evenimente conexe, fie benefice, fie dăunătoare, considerate suficient de probabile pentru a justifica o acțiune de verificare.
64. Pentru monitorizarea datelor existente în baza de date națională se iau în considerare numai semnalele referitoare la o reacție adversă suspectată.

65. [bookmark: _Hlk214954247]Detectarea unui semnal se realizează printr-o abordare multidisciplinară. Detectarea semnalelor în cadrul bazei de date naționale este completată, după caz, prin analiză statistică. 

Secțiunea a 2-a 
Metodologia de determinare a valorii doveditoare a unui semnal

66. Atât AMDM, cât și DAPP determină valoarea probatorie a unui semnal prin aplicarea unei metodologii recunoscute, ținând cont de relevanța clinică, ponderea cantitativă a asocierii, coerența datelor, relația expunere-răspuns, plauzibilitatea biologică, rezultatele experimentelor, posibilele analogii și natura și calitatea datelor.

67. Se iau în considerare tipuri diferite de factori pentru stabilirea priorităților în ceea ce privește semnalele, în special: dacă asocierea sau medicamentul sunt noi, factorii legați de ponderea asocierii, factorii legați de gravitatea reacției implicate și factorii referitori la documentația din datele raportate în baza de date națională.

68. AMDM stabilește prioritățile în ceea ce privește semnalele de apariție a riscurilor în conformitate cu art.139 alin. (2) din Legea nr. 153/2025 cu privire la medicamente.
 
Secțiunea a 3-a 
Procesul de gestionare a semnalelor
69. Procesul de gestionare a semnalelor include următoarele activități: detectarea, validarea, confirmarea, analiza semnalului și stabilirea priorităților în ceea ce privește semnalele, evaluarea semnalului și recomandarea de acțiuni.

70. Validarea semnalului este procesul de evaluare a datelor care susțin semnalul detectat, pentru a verifica dacă documentația aflată la dispoziție conține suficiente dovezi care să demonstreze existența unei noi asocieri cauzale potențiale, sau un nou aspect al unei asocieri cunoscute și prin urmare, justifică o evaluare suplimentară a semnalului.

71. În cazul în care DAPP stabilește un semnal nou identificat în cadrul monitorizării informațiilor privind siguranța medicamentelor sale, acesta îl validează și informează AMDM în termen de 5 zile.

72. În cazul în care AMDM  stabilește că un semnal validat necesită o analiză suplimentară, confirmă semnalul cât mai curând posibil, dar nu mai târziu de 30 de zile de la primirea acestuia.

73. La analizarea unui semnal validat, AMDM ține seama de alte informații disponibile privind medicamentul în cauză.

74. În cazul în care validarea semnalului nu se confirmă, AMDM acordă o atenție specială semnalelor neconfirmate referitoare la un medicament atunci când semnalele respective sunt urmate de alte semnale privind același medicament.

75. Fără a aduce atingere la obligațiile DAPP cu privire la semnalele de siguranță, prevăzute la pct. 71-74, AMDM validează și confirmă orice semnal pe care l-a detectat în cursul monitorizării continue a bazei de date naționale.

76. Orice semnal confirmat de către AMDM se comunică Comisiei Medicamentului și se gestionează în conformitate cu art. 139 din Legea 
nr. 153/2025 cu privire la medicamente.

77. AMDM informează fără întârziere DAPP în cauză despre concluziile Comisiei Medicamentului cu privire la evaluarea oricărui semnal confirmat.

78.  În cazul în care un semnal de siguranță confirmat are impact major asupra sănătății publice și/sau a fost adoptată o decizie de reglementare, în conformitate cu art. 140 alin. (1) din Legea nr. 153/2025 cu privire la medicamente, AMDM asigură, fără întârziere, emiterea unei comunicări urgente de siguranță către profesioniștii din domeniul sănătății, cu indicarea măsurilor ce urmează a fi aplicate

79. Comunicarea urgentă de siguranță se publică imediat pe site-ul web oficial al AMDM în conformitate cu art.141 din Legea nr. 153/2025 cu privire la medicamente și se transmite neîntârziat autorităților din domeniul sănătății din Republica Moldova, în vederea implementării prompte a măsurilor corespunzătoare.


Capitolul VI
MENȚINEREA ȘI IMPLEMENTAREA SISTEMULUI DE FARMACOVIGILENȚĂ DE CĂTRE AMDM

80. AMDM  operează un sistem de farmacovigilență în conformitate cu art. 127 alin. (1) din Legea nr. 153/2025 cu privire la medicamente.

81. Principalele atribuții ale AMDM în domeniul farmacovigilenței, prevăzute în art. 130 din Legea nr. 153/2025 cu privire la medicamente, se mențin în ceea ce privește gestionarea bazei de date naționale, coordonarea notificărilor de siguranță și informarea publicului în legătură cu aspectele de siguranță.

82.  AMDM elaborează formulare de raportare, inclusiv cele electronice, destinate profesioniștilor din domeniul sănătății și pacienților pentru raportarea cazurilor de reacții adverse suspectate. Acestea sunt aprobate prin Anexa nr.1 și Anexa nr. 2 la prezentul Regulament și sunt publicate pe site-ul web oficial al AMDM.

83. AMDM înregistrează toate reacţiile adverse suspectate care au loc pe teritoriul Republicii Moldova care îi sunt aduse la cunoştinţă de către profesioniştii din domeniul sănătăţii şi de către pacienţi în conformitate cu art.130 alin. (1) lit.  g) din  Legea nr.153/2025 cu privire la medicamente.

84. AMDM monitorizează publicațiile selectate din literatura medicală națională și internațională pentru a identifica semnalările de reacții adverse suspectate la medicamentele autorizate în Republica Moldova. AMDM publică pe site-ul său web lista publicațiilor medicale care fac obiectul monitorizării.

85. [bookmark: _Hlk222412134] AMDM elaborează un ghid național destinat DAPP în conformitate cu pct. 6, privind monitorizarea literaturii medicale și regulile de raportare a informațiilor relevante în baza de date națională.

86. AMDM menține și actualizează o bază de date privind persoanele calificate responsabile de farmacovigilență și persoanele de contact în ceea ce privește aspectele de farmacovigilenţă la nivel naţional desemnate de DAPP.

87. AMDM asigură comunicarea rapidă a informațiilor de interes referitoare la aspectele de farmacovigilență către profesioniștii din domeniul sănătății, precum și coordonarea anunțurilor privind măsurile de siguranță.

88. AMDM solicită, ori de câte ori este necesar, DAPP să comunice date care să demonstreze că raportul riscuri/beneficii rămâne favorabil. DAPP transmite un răspuns prompt și exhaustiv la orice astfel de solicitare.

89. AMDM cooperează cu Organizația Mondială a Sănătății în chestiuni de farmacovigilență internaționale și ia măsurile necesare pentru a-i înainta cu promptitudine informații adecvate și suficiente cu privire la măsurile luate în Republica Moldova care pot avea consecințe asupra protecției sănătăţii publice.

90. AMDM în colaborare cu Observatorul Național pentru Droguri, face schimb de informații privind cazurile de abuz de medicamente, precum și droguri ilicite.

91. AMDM evaluează și aprobă,  în termen de 60 de zile de la depunere, versiunea în limba română a materialelor educaționale și/sau comunicărilor directe către profesioniștii din domeniul sănătății, prevăzute ca măsuri suplimentare de reducere la minimum a riscului pentru anumite medicamente, depuse de către DAPP, și le publică pe site-ul web oficial.

92. AMDM creează și gestionează site-ul web oficial privind medicamentele în conformitate cu art. 132 din Legea nr.153/2025 cu privire la medicamente.


93. În vederea asigurării disponibilității expertizei necesare și resurselor pentru evaluările în materie de farmacovigilență în Republica Moldova, este instituită Comisia Medicamentului,  care asigură inclusiv evaluarea riscurilor în materie de farmacovigilență.

94. Comisiei Medicamentului îi revine responsabilitatea finală pentru emiterea avizului referitor la evaluarea riscurilor/beneficiilor a medicamentelor de uz uman autorizate în conformitate cu Regulamentul cu privire la autorizarea medicamentelor de uz uman.


95. Comisia Medicamentului face recomandări în cadrul evaluărilor din perioada postautorizare, pe baza datelor de farmacovigilență privind medicamentele de uz uman și are responsabilitatea de a face recomandări cu privire la sistemele de gestionare a riscului și de a monitoriza eficiența acestora.

96. Din perspectiva sănătății publice, AMDM poate decide, după acordarea autorizației de punere pe piață, impunerea obligației de efectuare a studiilor postautorizare de siguranță și/sau eficacitate, în conformitate cu art. 60 alin. (9) din Legea nr. 153/2025 cu privire la medicamente. 


97. În cazul autorizării condiționate, deținătorul autorizației este obligat să respecte condițiile prevăzute la art. 62 alin. (2) din aceeași lege, inclusiv efectuarea studiilor postautorizare de siguranță și/sau eficacitate, după caz. Astfel de studii suplimentare vizează colectarea de date pentru a permite evaluarea siguranței sau a eficacității medicamentelor de uz uman în practica medicală curentă.

Capitolul VII
INSPECȚIILE DE FARMACOVIGILENȚĂ

98. AMDM planifică și realizează inspecțiile de farmacovigilență în conformitate cu art.130 alin. (1) lit. h) din Legea nr.153/2025 cu privire la medicamente.

99. AMDM publică, pe site-ul web oficial, plan anual de inspecții de farmacovigilență. 

100. În cazul în care se constată că DAPP nu respectă sistemul de farmacovigilență astfel cum este descris în dosarul standard al sistemului de farmacovigilență și nu  îndeplinește atribuțiile sale în domeniul de farmacovigilență în conformitate cu art. 133 din Legea nr. 153/2025 și prezentul Regulament, AMDM poate iniția inspecții inopinate.

101. AMDM efectuează inspecții de farmacovigilență anterior autorizării medicamentelor în conformitate cu Regulamentul cu privire la autorizarea medicamentelor de uz uman, urmare a solicitării Comisiei Medicamentului ca o condiție pentru acordarea autorizației de punere pe piață.

102. În cadrul inspecțiilor de farmacovigilență, inspectorii AMDM au dreptul să verifice localurile, înregistrările, documentele și dosarul standard al sistemului de farmacovigilență ale DAPP sau ale oricăror firme angajate de către DAPP pentru efectuarea activităților prevăzute în capitolul XII în conformitate cu  art. 148 lit. e) din Legea nr.153/2025 cu privire la medicamente. 

103. Inspecția se efectuează de către inspectori ai AMDM, care au calificările corespunzătoare, aceștia pot fi însoțiți de experți interni din cadrul AMDM sau experți externi, specializați în domeniul specific. 

104. Cerințe privind calificările, formările și experiența inspectorilor:
104.1. dețin diplome de studii superioare integrate în domeniul farmaceutic, al medicinei, chimiei sau chimiei farmaceutice, cu cunoștințe în domeniul activităților de farmacovigilență;
104.2. beneficiază de o formare corespunzătoare, inclusiv participarea la inspecții;
104.3. cunosc principiile și procesele care se aplică în domeniul farmacovigilenței și dețin cunoștințe despre legislația națională în domeniul medicamentului;
104.4. au capacitatea de a face aprecieri în legătură cu conformitatea cu legislația națională;
104.5. cunosc procedurile și metodele tehnice de înregistrare și gestionare a datelor de siguranță privind medicamentele;
104.6. cunosc normele aplicabile în ceea ce privește confidențialitatea și protecția datelor cu caracter personal.

105. AMDM asigură calificările necesare, formarea și experiența fiecărui inspector și ține evidența acestora.

Capitolul VIII 
IMPLEMENTAREA SISTEMULUI DE FARMACOVIGILENȚĂ DE CĂTRE INSTITUȚIILE MEDICALE ȘI FARMACEUTICE,  INDIFERENT DE FORMA DE PROPRIETATE

106. Conducătorii instituţiilor medicale și unităților farmaceutice, indiferent de tipul de proprietate și forma juridică de organizare, desemnează persoane responsabile de farmacovigilență, care asigură organizarea și monitorizaea activităţilor de farmacovigilență în cadrul instituției.

107. Conducătorii instituţiilor medico-sanitare spitalicești, indiferent de tipul de proprietate și forma juridică de organizare, instituie Comisia Medicamentului și de Farmacovigilență, în atribuțiile căreia intră monitorizarea reacțiilor adverse suspectate, detectarea precoce a reacțiilor adverse și a interacțiunii produselor medicamentoase, cu informarea AMDM. 

108. Profesioniștii din domeniul sănătății din cadrul instituţiilor medicale și farmaceutice, indiferent de tipul de proprietate și forma juridică 
de organizare, raportează AMDM orice reacții adverse la medicamente sau alte produse medicamentoase, inclusiv lipsa eficacităţii medicamentelor sau alte probleme asociate cu utilizarea acestora pe teritoriul Republicii Moldova.

109. Raportarea reacțiilor adverse se efectuează prin completarea formularului de raportare a reacțiilor adverse suspectate destinate profesioniștilor din domeniul sănătății în format electronic sau pe suport de hârtie, prin canalele de comunicare convenite, în următoarele termene:
109.1. imediat sau în termen de 24 ore de la luarea la cunoștință, în cazul reacțiilor adverse grave şi/sau neașteptate;
109.2. în termen de 15 zile de la luarea la cunoștință, în cazul reacțiilor adverse non-grave sau al lipsei eficacității.

110. Obligația de a raporta reacțiile adverse suspectate include:
110.1. reacțiile adverse grave, așteptate și neașteptate;
110.2. reacțiile adverse non-grave, așteptate și neașteptate;
110.3. reacțiile adverse suspectate care apar din cauza erorilor de medicație asociate cu utilizarea greșită a unui medicament, abuzul, supradozarea, utilizarea neautorizată sau expunerea profesională la medicament;
110.4. reacțiile adverse suspectate la medicamentele incluse în lista medicamentelor supuse monitorizării suplimentare, prevăzută  în Regulamentul cu privire la autorizare medicamentelor de uz uman;
110.5. interacțiuni medicamentoase clinic relevante;
110.6. modificări relevante, suspectate, în tendințele reacțiilor adverse;
110.7. cazuri de lipsă de eficacitate.

111. Conform art. 129 din Legea nr. 153/2025, pacienții pot raporta reacțiile adverse suspectate către personalul medical, farmaceutic sau direct către AMDM, inclusiv prin Fișa din anexa nr. 2 la prezentul Regulament.


Capitolul IX
IMPLEMENTAREA SISTEMULUI DE FARMACOVIGILENȚĂ DE CĂTRE DEȚINĂTORII AUTORIZAȚIEI DE PUNERE PE PIAȚĂ 

112. DAPP utilizează un sistem de farmacovigilență în conformitate cu art. 133 alin. (1) din Legea nr. 153/2025 cu privire la medicamente.

113. DAPP are în permanență la dispoziție o persoană calificată corespunzător, responsabilă de farmacovigilență.

114. Persoana calificată responsabilă de farmacovigilență: 
114.1. instituie și gestionează un sistem prin care informaţiile privind toate reacțiile adverse suspectate, raportate personalului DAPP și reprezentanților medicali, sunt colectate, evaluate și prelucrate, astfel încât să fie accesibile într-un punct unic; 
114.2. elaborează RPAS/PBRER, în conformitate cu cerinţele prezentului Regulament, și le transmite AMDM;
114.3. transmite AMDM orice alte informaţii relevante pentru evaluarea riscurilor și beneficiilor unui medicament, în special informațiile privind studiile de siguranță postautorizare.

115. În cazul în care persoana calificată responsabilă de sistemul de farmacovigilență nu domiciliază și nu își exercită atribuțiile în Republica Moldova, DAPP desemnează o persoană de contact la nivel naţional în conformitate cu art. 133 alin. (5) din Legea nr. 153/2025 cu privire la medicamente.  

116. DAPP declară AMDM numele și datele de contact ale persoanei de contact privind aspectele de farmacovigilenţă la nivel naţional, precum și orice schimbare a acestora.

117. DAPP păstrează evidențe detaliate privind toate reacțiile adverse suspectate, care îi sunt comunicate de către profesioniștii din domeniul sănătății și pacienți. 

118. DAPP solicită, cel puțin o dată pe an, informații privind reacțiile adverse din baza de date națională, în vederea îndeplinirii obligațiilor de farmacovigilență.

119. DAPP monitorizează în mod continuu datele din baza de date națională, furnizate de AMDM la solicitarea acestora, în scopul identificării riscurilor noi, a modificărilor survenite în privința riscurilor existente și a evaluării impactului acestora asupra raportului beneficiu-risc al medicamentului. Aceștia validează și confirmă, după caz, semnalele, în baza analizei RICS, a datelor agregate provenite din sistemele de supraveghere sau din studii, a informațiilor publicate în literatura de specialitate sau a altor surse de date.

120. DAPP asigură informarea AMDM despre toate informaţiile relevante privind reacțiile adverse suspectate la medicamentele autorizate conform Regulamentului cu privire la autorizarea medicamentelor de uz uman, cu respectarea prevederilor prezentului Regulament.

121. Fabricanții, importatorii, distribuitorii și DAPP raportează către AMDM reacțiile adverse suspectate, apărute pe teritoriul Republicii Moldova, în conformitate cu termenele prevăzute în art. 128 alin. (3) din Legea nr. 153/2025 cu privire la medicamente.

122. DAPP include informațiile despre reacțiile adverse apărute în afara teritoriului Republicii Moldova în RPAS/PBRER.

123. În cazul reacțiilor adverse neașteptate, neclasificate ca fiind grave, care apar într-o altă țară, DAPP asigură următoarele:
123.1. raportează aceste reacții către AMDM într-o secțiune separată și identificată clar în RPAS/PBRER, cu excepția cazului în care AMDM stabilește alte cerințe ca o condiție a autorizației de punere pe piață;
123.2. include în aceste actualizări o enumerare a cazurilor individuale semnalate, însoțită de o evaluare științifică globală, care conține o analiză narativă a naturii și a altor caracteristici relevante ale reacțiilor, acordând o atenție deosebită modificărilor de frecvență;
123.3. în cazul în care evaluarea efectuată de către DAPP, susține o legătură de cauzalitate atribuită produsului medicamentos, DAPP aplică modificările corespunzătoare în rezumatul caracteristicilor produsului.

124. DAPP actualizează informațiile despre medicament în funcție de cele mai recente cunoștințe științifice, inclusiv concluziile evaluărilor și recomandările publicate prin intermediul site-ului web  al AMDM, în conformitate cu art. 132 din Legea nr. 153/2025 cu privire la medicamente.

125. DAPP nu comunică publicului larg informaţii privind farmacovigilența medicamentului autorizat fără notificarea prealabilă sau simultană a AMDM. 

126. DAPP prezintă publicului informațiile privind farmacovigilența în mod obiectiv și clar, fără a induce în eroare.

127. DAPP transmite rapoartele de caz privind reacțiile adverse suspectate și documentele subsecvente către baza de date națională în format electronic.

Capitolul X
DOSARUL STANDARD AL SISTEMULUI DE FARMACOVIGILENȚĂ
Secțiunea 1
Prevederi generale

128. DSSF este utilizat de DAPP. DSSF conține informații și documente esențiale, care să acopere toate aspectele legate de farmacovigilență, inclusiv informațiile privind sarcinile care au fost subcontractate. Aceasta contribuie la planificarea și efectuarea adecvată a auditurilor de către DAPP și la supravegherea activităților de farmacovigilență de către persoana calificată responsabilă de farmacovigilență. Aceasta permite AMDM să verifice conformitatea privind toate aspectele sistemului.

129. DAPP actualizează informațiile din DSSF pentru a reflecta orice modificare efectuată și asigură accesul rapid al AMDM la acestea, în scopul efectuării inspecțiilor.
Secțiunea a 2-a 
Structura dosarului standard al sistemului de farmacovigilență

130. Informațiile incluse în DSSF sunt precise și reflectă sistemul de farmacovigilență.

131. DAPP utilizează, după caz, sisteme de farmacovigilență separate pentru diferite categorii de medicamente. Fiecare sistem se descrie într-un dosar standard separat al sistemului de farmacovigilență.

132. Toate medicamentele pentru care DAPP obține autorizație de punere pe piață în conformitate cu Legea nr. 153/2025 cu privire la medicamente și Regulamentul cu privire la autorizarea medicamentelor de uz uman fac obiectul unui DSSF.

Secțiunea a 3-a 
Conținutul dosarului standard al sistemului de farmacovigilență

133. DSSF conține cel puțin următoarele elemente:
133.1. informații referitoare la persoana calificată responsabilă de farmacovigilență, după cum urmează:
133.1.1. descriere a responsabilităților care atestă că persoana calificată responsabilă de farmacovigilență deține autoritate suficientă în sistemul de farmacovigilență pentru a promova, menține și îmbunătăți conformitatea cu sarcinile și responsabilitățile în materie de farmacovigilență;
133.1.2. un scurt curriculum vitae al persoanei calificate responsabile cu farmacovigilența, inclusiv o dovadă a înregistrării în baza de date Eudravigilance, dacă detine;
133.1.3. date de contact ale persoanei calificate responsabile de farmacovigilență;
133.1.4. responsabilități ale persoanei de contact privind aspectele de farmacovigilenţă la nivel naţional, care raportează persoanei calificate responsabile în domeniul farmacovigilenței. 
133.2. descriere a structurii organizatorice a DAPP, inclusiv menționarea amplasamentelor unde se desfășoară activitățile de farmacovigilență, cum ar fi: colectarea RICS, evaluarea, înregistrarea cazurilor în baza de date privind siguranța, întocmirea RPAS/PBRER, detectarea și analiza semnalelor, managementul planurilor de gestionare a riscurilor (în continuare - PGR), gestionarea desfășurării studiilor pre- și postautorizare și gestionarea variațiilor de siguranță ale termenilor de acordare a autorizațiilor de punere pe piață.
133.3. descriere a localizării, funcționalității și responsabilităților operaționale ale sistemelor informatice și bazelor de date folosite pentru primirea, agregarea, înregistrarea și raportarea informațiilor privind siguranța și o evaluare a adecvării acestora la scop.
133.4. descriere a gestionării și înregistrării datelor și a proceselor aplicate pentru fiecare dintre următoarele activități de farmacovigilență:
133.4.1. monitorizarea continuă a raportului beneficiu-risc pentru medicamentul în cauză, a rezultatului monitorizării respective și a procesului decizional pentru luarea măsurilor corespunzătoare;
133.4.2. operarea sistemului de gestionare a riscurilor și de monitorizare a rezultatelor măsurilor de minimizare a riscurilor;
133.4.3. colectarea, evaluarea și transmiterea RICS;
133.4.4. elaborarea și transmiterea  RPAS/PBRER;
133.4.5. proceduri de comunicare a problemelor de siguranță și a variațiilor de siguranță aferente rezumatului caracteristicilor  produsului și prospectului însoțitor către profesioniștii din domeniul sănătății și publicul larg.
133.5. descriere a sistemului de control al calității pentru desfășurarea activităților de farmacovigilență, care include:
133.5.1. descriere a gestionării resurselor umane, conform subsecțiunii 1 a secțiunii a 3-a din Capitolul II, care include: structura organizatorică privind activitățile de farmacovigilență, localizarea informațiilor despre calificarea personalului, conceptul de formare și localizarea dosarelor de instruire, precum și instrucțiuni pentru procesele critice;
133.5.2. descriere a sistemului de evidență, conform subsecțiunii a 3-a a secțiunii a 3-a din Capitolul II, inclusiv locul păstrării documentelor utilizate pentru activitățile de farmacovigilență;
133.5.3. descriere a sistemului de monitorizare a funcționării sistemului de farmacovigilență și a conformității cu subsecțiunea a 2-a a secțiunii a 3-a din Capitolul II;
133.5.4. dacă este cazul, descriere a serviciilor și/sau activităților subcontractate de către DAPP, conform secțiunii a 7-a din Capitolul X. 

Secțiunea a 4-a
Conținutul anexei la dosarul standard al sistemului de farmacovigilență
134. DSSF conține, în anexă, următoarele documente:
134.1 listă a medicamentelor în DSSF, inclusiv denumirea medicamentului, denumirea comună internațională (în continuare-DCI) a substanței active și țara de origine în care autorizația este valabilă;
134.2 listă a regulilor și procedurilor scrise care asigură conformitatea cu subsecțiunea a 2-a secțiunii a 3-a din Capitolul II;
134.3 listă a subcontractanților menționați la pct. 144 a secțiunii a 7-a din Capitolul X;
134.4 listă a sarcinilor delegate de către persoana calificată responsabilă de farmacovigilență;
134.5 listă a tuturor auditurilor programate și finalizate;
134.6 listă, după caz, a indicatorilor de performanță prevăzuți la pct. 18–19 din subsecțiunea a 1-a a secțiunii 1 din Capitolul II;
134.7 listă, după caz, a altor DSSF deținute de același DAPP;
134.8 jurnal care conține informațiile prevăzute la pct. 142 la secțiunea a 6-a din prezentul capitol.

Secțiunea a 5-a
Întreținere

135. DAPP actualizează DSSF și, dacă este necesar, îl revizuiește, ținând cont de experiența acumulată, de progresele tehnice și științifice, cât și de modificările aduse legislației naționale în domeniul medicamentelor de uz uman.

136. DSSF și anexa aferentă fac obiectul controalelor, indicând numărul versiunii și data ultimei revizuiri efectuate de către DAPP.

137. DAPP înscrie în DSSF orice abateri majore sau de importanță critică de la procedurile de farmacovigilență, impactul lor, precum și gestionarea lor, până la soluționarea completă a abaterii.

138. DAPP notifică imediat AMDM despre orice modificare a amplasamentului DSSF, precum și despre orice modificare a datelor de contact sau a numelui persoanei calificate responsabile de farmacovigilență.


Secțiunea a 6-a
Formatul documentelor conținute de dosarul standard al sistemului de farmacovigilență

139. DAPP păstrează documentele conținute în DSSF într-o formă completă și lizibilă. Dacă este cazul, furnizează informațiile sub formă de grafice sau diagrame de flux. Asigură indexarea și arhivarea tuturor documentelor astfel încât să permită recuperarea exactă și rapidă a acestora pe întreaga durată de păstrare a evidențelor.

140. DAPP prezintă informațiile și documentele din DSSF în module, în conformitate cu sistemul descris în orientările privind bunele practici de farmacovigilență.

141. DAPP păstrează DSSF în format electronic, cu condiția ca suportul de stocare utilizat să rămână lizibil în timp și să poată pune la dispoziție un exemplar tipărit, prezentat într-un format ușor de consultat, pentru audit și inspecții.

142. DAPP înregistrează în jurnalul prevăzut la pct. 134.8 orice modificare a conținutului DSSF efectuată în ultimii cinci ani, cu excepția informațiilor menționate la subpct. 133.1.2.–133.1.4. a secțiunii a 3-a din capitolul X. Menționează în jurnal data, persoana responsabilă pentru modificare și, după caz, motivul modificării.

Secțiunea a 7-a 
Subcontractare
143. DAPP subcontractează către terți anumite activități ale sistemului de farmacovigilență, după caz, și poartă întreaga răspundere pentru exhaustivitatea și acuratețea informațiilor conținute în DSSF.

144. DAPP întocmește și menține o listă a tuturor subcontractelor încheiate cu părți terțe menționate la pct. 143, indicând pentru fiecare produsul vizat și teritoriul corespunzător.

145. Fără a aduce atingere pct.143 și 37, DAPP include în subcontracte următoarele elemente:
145.1. o descriere clară a rolurilor și responsabilităților părților terțe cărora le sunt subcontractate activitățile de farmacovigilență;
145.2.  obligația părților terțe de a face schimb de date privind siguranța cu DAPP și metoda de schimb de date privind siguranța, dacă are relevanță;
145.3.  măsuri privind procesul de inspecție și de audit al terților;
145.4. obligația părților terțe de a conveni să fie auditate de către DAPP sau în numele acestuia și să fie inspectate de autoritățile competente.
Prezentul alineat se aplică mutatis mutandis terților care subcontractează sarcinile care le-au fost subcontractate de DAPP.

146. Părțile terțe nu subcontractează nicio sarcină de farmacovigilență care le este atribuită de DAPP fără consimțământul scris al DAPP.


Secțiunea a 8-a
Disponibilitatea și amplasamentul dosarului standard al sistemului de farmacovigilență

147. DAPP păstrează DSSF fie la amplasamentul unde desfășoară principalele activități de farmacovigilență, fie la amplasamentul unde activează persoana calificată responsabilă de farmacovigilență.

148. DAPP asigură accesul permanent al persoanei calificate în materie de farmacovigilență la DSSF.

149. DAPP menține DSSF disponibil în permanență și imediat pentru inspecție, la locul unde îl păstrează.

150. În cazul păstrării DSSF în format electronic, descris la pct. 141, DAPP asigură accesul direct la datele stocate, la amplasamentul în care păstrează DSSF.

151. AMDM solicită, în orice moment, o copie a DSSF de la DAPP.

152. AMDM limitează, după caz, cererea la anumite module sau părți ale DSSF, iar DAPP suportă costurile aferente transmiterii copiei solicitate.

153. AMDM solicită, la intervale regulate, o copie a jurnalului menționat la pct. 134.8. a secțiunii a 4-a.

Capitolul XI
RAPOARTE INDIVIDUALE ALE CAZURILOR PRIVIND SIGURANŢA
Secțiunea 1 
Conținutul rapoartelor individuale ale cazurilor privind siguranța 

154. RICS reprezintă formulare standardizate utilizate pentru raportarea și introducerea în baza de date națională a informațiilor privind reacțiile adverse suspectate.

155. AMDM prelucrează datele cu caracter personal în scopul identificării, evaluării, înțelegerii și prevenirii reacțiilor adverse, precum și pentru identificarea și aplicarea măsurilor de reducere a riscurilor asociate medicamentelor de uz uman și de creștere a beneficiilor acestora, în vederea protejării sănătății publice. AMDM respectă legislația privind protecția datelor cu caracter personal.

156. AMDM și DAPP asigură că RICS sunt cât mai complete posibil și comunică în mod precis și fiabil actualizările rapoartelor respective către baza de date națională.

157. RICS include criterii minime de raportare: cel puțin un raportor identificabil, un pacient identificabil, o reacție adversă suspectată și medicamentul în cauză.

158. AMDM și DAPP înregistrează detaliile necesare pentru obținerea informațiilor privind monitorizarea ulterioară a RICS și documentează corespunzător informațiile respective.

159. La raportarea reacțiilor adverse suspectate, AMDM și DAPP furnizează toate informațiile disponibile pentru fiecare caz individual, inclusiv următoarele:
159.1. informații administrative, care includ: tipul de raport, data și un număr unic internațional de identificare a cazului, identificarea unică a expeditorului și tipul acestuia; data primirii inițiale a raportului de la sursă și data ultimei informații primite, cu indicarea exactă a datei; alte elemente de identificare a cazului și sursele acestora, precum și trimiteri la documentele suplimentare disponibile deținute de expeditorul RICS, după caz;
159.2. trimitere la literatura de specialitate, în cazul reacțiilor adverse raportate în literatura de specialitate la nivel mondial, care include un rezumat cuprinzător al articolului în limba engleză.
159.3. Informații privind sursa primară:
159.3.1. informații de identificare a raportorului, inclusiv calificările profesionale;
159.3.2. date care permit identificarea pacientului (și a părintelui, în cazul unei raportări părinte-copil), inclusiv vârsta la data apariției reacției, grupa de vârstă, perioada de gestație la momentul observării reacției sau evenimentului la fetus, greutatea, înălțimea sau sexul, data ultimei menstruații și/sau perioada de gestație la momentul expunerii.
159.4. antecedente medicale relevante și afecțiunile concomitente;
159.5. denumirea medicamentului suspectat a fi legat de apariția reacției adverse, inclusiv medicamentele care intră în interacțiune cu acesta sau, în cazul în care numele nu este cunoscut, substanța activă și orice alte caracteristici care permit identificarea medicamentului, inclusiv denumirea DAPP, forma farmaceutică, calea de administrare, indicația de utilizare, doza administrată, data de începere și data de încetare a administrării, acțiunile efectuate cu medicamentul respectiv, efectul întreruperii administrării și al reexpunerii la medicamentul suspectat;
159.6. numărul lotului pentru toate medicamentele suspectate de a fi asociate cu apariția reacției adverse.
159.7. medicamente administrate concomitent care nu sunt suspectate de a fi asociate cu reacția adversă, precum și medicamentele administrate pacientului (și părintelui, în cazul unei raportări părinte-copil) în cadrul unor terapii anterioare, după caz;
159.8. informații privind reacția adversă suspectată: data apariției și data încetării sau durata reacției, gravitatea, rezultatul la momentul ultimei examinări, intervalele de timp între administrarea medicamentului suspect și apariția reacției, formulările exacte utilizate de raportorul inițial și țara în care reacția a avut loc;
159.9. rezultatele analizelor și procedurilor relevante pentru examinarea pacientului;
159.10. data și cauza raportată a decesului, inclusiv constatările autopsiei, în caz de deces al pacientului;
159.11. descrierea cazului, cu toate informațiile relevante pentru cazurile individuale, cu excepția reacțiilor adverse care nu sunt grave;
159.12. motivele anulării sau modificării unui RICS.

160. În absența numărului lotului în raportul inițial, AMDM instituie o procedură de monitorizare ulterioară pentru obținerea acestuia.

161. Informațiile sunt prezentate într-o succesiune temporală logică, în cronologia descrisă de pacient, și includ evoluția clinică, măsurile terapeutice, rezultatul și informațiile ulterioare obținute. Constatarea post-mortem sau rezultatele autopsiei, după caz, se rezumă în cadrul expunerii.

162. În cazul raportării reacțiilor adverse suspectate într-o altă limbă decât limba oficială a Republicii Moldova, DAPP furnizează informațiile în limba engleză. Pentru aceste raportări, DAPP asigură traducerea cazurilor la solicitarea AMDM, în scopul evaluării semnalelor potențiale.

Secțiunea a 2-a 
Formatul transmiterii electronice a reacțiilor adverse suspectate

163. AMDM și DAPP utilizează, pentru transmiterea electronică a reacțiilor adverse suspectate, formatele și terminologia prevăzute în Anexele nr. 3 și nr. 4 la prezentul Regulament.

Capitolul XII
RAPOARTE PERIODICE ACTUALIZATE PRIVIND SIGURANȚA/ RAPOARTE PERIODICE DE EVALUARE A BENEFICIULUI-RISC
Secțiunea 1 
Prevederi generale

164. RPAS/PBRER aduce date la zi privind siguranţa unui medicament în perioada postautorizare. DAPP transmite aceste rapoarte către AMDM la intervalele de timp stabilite, în vederea prezentării succinte a informaţiilor privind medicamentul, precum și a unei evaluări a balanței beneficiu-risc. În baza raportului, se stabilește necesitatea efectuării unor investigații suplimentare sau a modificării certificatului de înregistrare a medicamentului sau a informaţiilor despre produs.

165. Datele de transmitere a RPAS/PBRER se calculează de la data autorizării medicamentului în Republica Moldova.

166.  RPAS/PBRER se transmit către AMDM cu frecvența stipulată în art.136. alin. (2) din Legea nr. 153/2025 cu privire la medicamente.

167. AMDM acceptă transmiterea RPAS/PBRER conform frecvenței armonizate de transmitere de la data de referință pentru Uniunea Europeană pentru medicamentele autorizare în Uniunea Europeană.

168. AMDM publică data europeană de referință și recunoaște frecvența armonizată de transmitere a RPAS/PBRER pentru medicamentele autorizate în Uniunea Europeană.

169. DAPP transmite RPAS/PBRER conform prevederilor prezentului Regulament.



Secțiunea a 2-a
Conținutul rapoartelor periodice actualizate privind siguranța/ rapoartelor periodice de evaluare a beneficiului-risc

170. RPAS/PBRER reprezintă un instrument important pentru a monitoriza evoluția profilului de siguranță al unui medicament după ce acesta a fost introdus pe piața Republicii Moldova, inclusiv realizarea unei (re)evaluări integrate a raportului beneficiu-risc.

171. RPAS/PBRER se bazează pe toate datele disponibile și evidențiază noile informații apărute după finalizarea raportului periodic actualizat anterior privind siguranța.

172. RPAS/PBRER include o estimare exactă a populației expuse la medicament, care cuprinde toate datele privind volumul de vânzări și volumul de rețete medicale. Estimarea expunerii este însoțită de o analiză calitativă și cantitativă a utilizării efective, care indică, după caz, diferențele dintre utilizarea efectivă și utilizarea indicată, pe baza tuturor datelor disponibile DAPP, inclusiv a rezultatelor studiilor non-intervenționale.

173. RPAS/PBRER prezintă rezultatele evaluărilor eficienței activităților de reducere la minimum a riscurilor relevante pentru evaluarea raportului beneficiu-risc.

174. AMDM nu solicită DAPP să includă în RPAS/PBRER liste detaliate în mod sistematic privind cazurile individuale, nici descrieri ale cazurilor. Cu toate acestea, DAPP includ în secțiunea relevantă a RPAS/PBRER descrieri ale cazurilor, atunci când acestea fac parte integrantă din analiza științifică a unui semnal sau a unei preocupări privind siguranța

175. Pe baza evaluării datelor cumulate privind siguranța și a analizei raportului beneficiu-risc, DAPP prezintă în încheierea RPAS/PBRER concluzii privind necesitatea unor modificări și/sau acțiuni, inclusiv implicațiile pentru rezumatul aprobat al caracteristicilor produsului pentru care se prezintă RPAS/PBRER

176. Pentru a facilita prelucrarea și evaluarea RPAS/PBRER, se aplică cerințele comune privind conținutul și formatul acestora.
Secțiunea a 3-a 
Formatul rapoartelor periodice actualizate privind siguranța

177. RPAS/PBRER se prezintă în formatul prevăzut în Anexa nr. 5 la prezentul Regulament.

Secțiunea a 4-a
Evaluarea rapoartelor periodice actualizate privind siguranța

178. AMDM asigură stocarea și evidența RPAS/PBRER depuse de către DAPP, oferind Ministerului Sănătății acces la informațiile conținute în acestea, în baza unei solicitări.

179. Expertul/evaluatorul desemnat de AMDM elaborează un raport de evaluare în termen de 60 de zile de la data recepționării RPAS/PBRER. AMDM transmite raportul DAPP.

180. În termen de 30 de zile de la data recepționării raportului de evaluare, DAPP prezintă, după caz, comentarii AMDM și expertului/evaluatorului.

181. După recepționarea comentariilor, expertul/evaluatorul actualizează raportul final de evaluare în termen de 15 zile, ținând cont de comentariile transmise.

182. Comisia Medicamentului adoptă raportul final de evaluare și emite o recomandare privind aplicarea măsurilor de minimizare a riscurilor, după caz.

183. În cazul în care recomandările vizează aplicarea măsurilor de reglementare prevăzute la art.138 din Legea 153/2025 cu privire la medicamente. AMDM examinează recomandarea în termen de 30 de zile de la decizia Comisiei Medicamentului și emite Ordin pentru implementarea recomandărilor Comisiei Medicamentului.


184. Toate recomandările, avizele şi deciziile finale se publică pe site-ul web al AMDM.

Capitolul XIII
PLANURI DE GESTIONARE A RISCURILOR
Secțiunea 1
Prevederi generale

185. DAPP are obligația de a utiliza un sistem de gestionare a riscurilor în conformitate cu art. 133, alin. (3) din Legea nr. 153/2025 cu privire la medicamente.  

186. AMDM și DAPP se informează reciproc în cazul unor informații noi privind riscurile în conformitate cu art. 139. alin. (3) din Legea nr. 153/2025 cu privire la medicamente. 

Secțiunea a 2-a 
Conținutul planului de gestionare a riscurilor

187. DAPP depune planul de gestionare a riscurilor (în continuare – PGR) pentru toate cererile noi de obținere a autorizației de punere pe piață. PGR include o descriere detaliată a sistemului de gestionare a riscurilor pe care DAPP îl utilizează. Pentru a facilita elaborarea și evaluarea PGR, AMDM stabilește cerințe comune privind conținutul și formatul acestora.

188. PGR elaborat de DAPP conține următoarele elemente:
188.1. identificarea sau caracterizarea profilului de siguranță al medicamentului în cauză;
188.2.  indicarea modalităților de caracterizare suplimentară a profilului de siguranță al medicamentului în cauză;
188.3. documentarea măsurilor de prevenire sau de reducere la minimum a riscurilor asociate medicamentului, inclusiv evaluarea eficienței acestor măsuri;
188.4. documentarea obligațiilor postautorizare impuse ca o condiție a obținerii autorizației de punere pe piață.

189. În cazul în care mai multe produse conțin aceeași substanță activă și aparțin aceluiași DAPP, acestea pot fi incluse într-un singur PGR, după caz.

190. În cazul în care PGR face trimitere la studii postautorizare, DAPP indică dacă inițiază, gestionează sau finanțează studiile respective, voluntar sau ca urmare a obligațiilor impuse de AMDM. PGR include toate obligațiile postautorizare și prezintă calendarul corespunzător în rezumatul planului.

Secțiunea a 3-a 
Rezumatul planului de gestionare a riscurilor

191. DAPP depune rezumatul PGR către AMDM. Acesta va include elemente cheie ale PGR cu un accent special pe activitățile de reducere la minimum a riscurilor și, în ceea ce privește specificația de siguranță a medicamentului în cauză, informațiile importante referitoare la riscurile potențiale și riscurile identificate, precum și informațiile lipsă.

192. În cazul în care un PGR vizează mai multe medicamente, DAPP furnizează pentru fiecare medicament un rezumat separat al PGR.

Secțiunea a 4-a
Actualizări ale planului de gestionare a riscurilor

193. DAPP actualizează PGR, și transmite versiunea actualizată către AMDM. După ce ajunge la un acord cu AMDM, DAPP transmite doar modulele actualizate. După caz, DAPP transmite către AMDM și un rezumat actualizat al PGR.

194. Fiecare versiune a PGR poartă un număr distinct de versiune și data corespunzătoare.

Secțiunea a 5-a
Formatul planului de gestionare a riscurilor

195. DAPP elaborează PGR în formatul specificat în Anexa nr. 6 la prezentul Regulament.
Capitolul XIV
STUDII POSTAUTORIZARE PRIVIND SIGURANȚA
Secțiunea 1
Prevederi generale


196. Prezentul capitol se aplică studiilor postautorizare privind siguranța, care sunt lansate, gestionate sau finanțate de către DAPP, în temeiul obligațiilor impuse de AMDM, conform art. 41, 42, 43, 44, 62 din Legea nr. 153/2025 cu privire la medicamente și Regulamentul privind studiile clinice cu medicamente de uz uman.

197. Principiile și cerințele de desfășurare a studiilor clinice nonintervenționale, inclusiv postautorizare, sunt stipulate în art. 40-44 din Legea nr. 153/2025 cu privire la medicamente și în Ghidul privind studiile clinice cu medicamente de uz uman.

198. DAPP transmite protocolul de studiu, rezumatul raportului final privind studiul și raportul final privind studiul, conform art. 41 și 42 din Legea nr. 153/2025 cu privire la medicamente și Hotărârea Guvernului 661/2025 cu privire la studiile clinice cu medicamente de uz uman.


                                                                                                                                                         

  Anexa nr.1
la Regulamentul de farmacovigilență privind 
organizarea și funcționarea sistemului național
nr. ___________

	
Pentru profesioniștii din 
domeniul săntății









FIŞA DE RAPORTARE A REACȚIILOR ADVERSE LA MEDICAMENTE
(se va sublinia/bifa răspunsul/ răspunsurile)
Confidenţialitatea datelor de identitate  menţionate în acest formular va fi respectată !!!
	1INFORMAŢII DESPRE PACIENT 

	1Nume, prenume/ inițialele:

1Data/luna/anul naşterii /Vârsta____________

1Sexul:    M      F        

1Greutatea (kg): _______ Înălţimea ________ 
                  
Alergie (de indicat la ce):  Da       Nu          
                    
	RA este:  
 gravă      non-gravă    
 Lipsa eficacităţii medicamentului (LE)

	
	Dacă RA este gravă, aceasta a determinat:
 decesul pacientului
 punerea în pericol a vieţii pacientului
 spitalizare sau prelungirea spitalizării
 handicap/ incapacitate importantă sau durabilă
 anomalie/ malformaţie congenitală
altele, de indicat________________


	Diagnosticul de bază:




Tratament: 
 ambulatoriu    staţionar       automedicaţie
№ fişei medicale _______________________
	Evoluția RA:
 vindecare fără sechele (urmări)
 în curs de recuperare
 stare fără dinamică  
 vindecare cu sechele____________                                             
 nu se cunoaște

	1 DESCRIEREA REACŢIEI/LOR ADVERSE (RA)/ Lipsa eficacităţii medicamentului (LE)

	







	Data, ora apariției RA           
 _____/_____/_____
  ___  : ___

	
	Data, ora vindecării
 _____/____/______  
  ___ :  ___


	
	
Durata:


	1INFORMAȚIE DESPRE PRODUSUL MEDICAMENTOS (PM) suspectat de producerea reacţiei adverse  (RA)/ Lipsa eficacităţii medicamentului (LE)

	Denumirea comercială (DC)
	Denumirea comună internaţională (DCI)

	

	

	Deținătorul / Producătorul
	Țara

	
	


	№ seriei de pe ambalaj
	Data fabricării
	Data expirării

	
	
	


	Administrat cu solvent?    da     nu  
 Denumirea comercială a solventului, seria, deținătorul, producătorul

	



	Pentru ce a fost indicat  medicamentul
	Calea de administare

	

	

	Doza unică (la o priză)
	Doza zilnică (timp de 24 ore)

	
	

	Începutul administrării PM data/luna/anul
	Sfârşitul administrării PM data/luna/anul

	
	

	Măsurile întreprinse:

 Sistarea PM suspect
 Reducerea dozei PM suspect
 Sistarea medicamentelor administrate concomitent 
 Terapia medicamentoasă pentru ameliorarea RA
 Terapia nemedicamentoasă (inclusiv intervenţie chirurgicală)
 Fără tratament 
Altele,  de indicat_____________


	Sistarea PM suspect a dus la regresarea RA?     
 da      nu     PM nu a fost sistat

	
	Administrarea repetată a PM a dus la repetarea sau agravarea reacției adverse?      
 da      nu     PM nu s-a administrat repetat

	
	Terapia medicamentoasă pentru ameliorarea RA (dacă a fost necesară)

	ALTE MEDICAMENTE  administrate concomitent, inclusiv automedicaţia 
     da      nu     automedicaţie

	Denumirea medicamentului
	Calea de administrare
	Doza unică/ zilnică 
	Începutul administrării
	Sfârşitul administrării
	Indicat pentru:

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	
	
	
	
	
	

	INFORMAŢIE ADĂUGĂTOARE RELEVANTĂ
· Antecedente relevante pentru cazul dat (alte maladii concomitente, stări alergice, alergie medicamentoasă în trecut, interacţiuni medicamentoase suspectate, afecţiuni renale sau hepatice, sarcină, lactaţie, regimuri alimentare speciale, deprinderi dăunătoare, expuneri la radiaţia ionizantă etc.) ;
· Pentru anomaliile de dezvoltare/malformaţii congenitale apărute în urma administrării produsului medicamentos suspect, de indicat toate medicamentele administrate în timpul sarcinii, de asemenea data ultimei menstruaţii, alte date relevante; 
· Date suplimentare referitoare la RA (examinări clinice, paraclinice, examinări radiologice, teste de laborator relevante (dacă este posibil) concentraţia medicamentului în sânge şi ţesuturi, în cazul decesului pacientului (cauza decesului, dacă decesul este legat de administrarea produsului medicamentos suspect, datele autopsiei). Descrieţi modificările patologice, indicând în paranteze valorile normei;
· Date relevante pentru argumentarea lipsei eficacităţii produsului medicamentos suspect (când este cazul).
























	1DATELE RAPORTORULUI (Medicul sau altă persoană care a înregistrat RA)

	Numele, prenumele:

	Specialitatea:

	Instituția:

	Adresa Instituției:

	Telefonul raportorului:

	E-mail:

	Data completării fişei:

	Trimiteți fişa de raportare la adresa: Agenţia Medicamentului şi Dispozitivelor Medicale, Secţia farmacovigilenţă, MD-2028, mun. Chişinău, str. Korolenko 2/1.
Tel. 022-88-43-38, e-mail: farmacovigilenta@amdm.gov.md



Câmpurile marcate cu 1 sunt obligatorii.
** Completaţi cel puţin una dintre informaţiile de contact 

Vă rugăm sa completaţi câmpurile care solicită informaţii referitoare la specialitate, loc de muncă, adresa de e-mail, telefon. Aceste date vă sunt cerute pentru a putea fi contactaţi în cazul în care sunt necesare informaţii suplimentare despre reacţia adversă/lipsa eficacității sau despre evoluţia stării pacientului. 
O confirmare a recepționării fișei veți primi pe e-mail.

        



  

Anexa nr.2
 la Regulamentul de farmacovigilență privind 
organizarea și funcționarea sistemului național
nr. ___________



	[bookmark: _Hlk193102186]
PENTRU PACIENT








FIŞA DE RAPORTARE A REACȚIILOR ADVERSE LA MEDICAMENTE
(se va sublinia/bifa răspunsul/ răspunsurile)
Confidenţialitatea datelor de identitate  menţionate în acest formular va fi respectată !!!
	
1Nume, prenume/ inițialele: __________________________________________________

1Adresa (sat, oraș, raion): ____________________________________________________

1Data/luna/anul naşterii /Vârsta_____________
1 Sexul:    M      F        
1Greutatea (kg): ________ Înălţimea _________ 
                  
Obiceiuri:    Fumat        Consumă de alcool/droguri  Altele: __________________    
Alergie (de indicat la ce):    Da  ___________________________________    
                                             Nu 
Prezenţa sarcinii   
Boli de care suferă:_________________________________________

__________________________________________________________________________
1Tratament:  ambulatoriu  staţionar  automedicaţie


	1 DESCRIEREA REACŢIEI/LOR ADVERSE (RA)/ Lipsa eficacităţii medicamentului (LE)

	







	Data, ora apariției RA 
          
 ___/___/___
  ___  : ___

Data, ora 
vindecării
 
 ___/____/___ 
  ___ :  ___

Durata:

	1Selectaţi gravitatea reacţiei adverse:

  Uşoară
  Neplăcută, dar nu a afectat activităţile fizice
  Gravă, încât să afecteze activităţile fizice
  Gravă, încât să consultaţi un medic
  A necesitat spitalizare
  A cauzat decesul 
 altele, de indicat __________________


	1INFORMAȚIE DESPRE PRODUSUL MEDICAMENTOS (PM) suspectat de producerea reacţiei adverse  (RA)/ Lipsa eficacităţii medicamentului (LE)

	Denumirea medicamentului suspectat
	


	Producătorul/Ţara


	

	/№ seriei/ data fabricării/expirării

	

	Doza/ Regimul de administrare 
(ex. 1 comprimat de 100 mg de 2ori pe zi)
	

	Pentru ce aţi folosit medicamentul?
(maladia sau stări patologice)
	


	Începutul administrării (data/luna/anul)  
	Sfârşitul administrării (data/luna/anul)

	
	


	Ați administrat cu solvent?    da     nu         
 Denumirea comercială a solventului, seria, producătorul

	



	Medicamentul a mai fost utilizat anterior    
  da    nu (specificaţi daca au fost RA)   
	


	1ALTE MEDICAMENTE administrate concomitent (în acelaşi timp)     da    nu      

	Dacă da, vă rugăm să specificaţi care sunt aceste medicamente
	





	Măsurile întreprinse:

 A fost întreruptă administrarea medicamentului suspect
  A fost redusă doza medicamentului suspect
 A fost întreruptă administrarea medicamentelor administrate concomitent
    Fără tratament 
Altele,  de indicat__________

	1Cum se simte persoana în cauză la momentul completării fişei:

   Nu mai are simptomele descrise
   Mai are simptome, dar se simte mai bine
   Mai are simptome, starea nu s-a îmbunătăţit
   Starea s-a agravat
   Persoana a decedat
   Nu se cunoaște
   Altele,  de indicat_________________

	A  fost administrat tratament pentru ameliorarea simptomelor RA?      da    nu      

	Dacă da, ce tratament a fost administrat pentru ameliorarea simptomele RA?  





Măsurile pentru ameliorarea RA au fost întreprinse de:

 medic       asistent medical      farmacist       pacient      alcineva _________


	1Persoana care completează formularul:

	
· Pacientul sau consumatorul produsului medicamentos
· Ruda pacientului
· Farmacist
· Altă specificare
_________________________

	
Nume, Prenume:_______________________________

Adresa : ______________________________________
                                                                         
Telefon: ______________________________________ 

e-mail:   _______________________________________                         

Data îndeplinirii fișei:   

	Trimiteți fişa de raportare la adresa: Agenţia Medicamentului şi Dispozitivelor Medicale, Secţia farmacovigilenţă, MD-2028, mun. Chişinău, str. Korolenko 2/1.
Tel. 022-88-43-38, e-mail: farmacovigilenta@amdm.gov.md


Câmpurile marcate cu 1 sunt obligatorii. În măsura în care aveţi disponibilitate vă rugăm să completaţi şi celelalte câmpuri deoarece sunt importante la rândul lor! ** Completaţi cel puţin una dintre informaţiile de contact, în vederea obținerii, la necesitate, a unor date suplimentare.





Anexa nr.3
la Regulamentul de farmacovigilență privind 
organizarea și funcționarea sistemului național
nr. ___________



Terminologii convenite la nivel internațional pentru clasificarea,
accesarea, prezentarea, evaluarea și aprecierea riscurilor și beneficiilor, schimbul și comunicarea în format electronic
a informațiilor privind farmacovigilența
și medicamentele


(a) Dicționarul medical pentru activitățile de reglementare (Medical Dictionary for Regulatory Activities – MedDRA) realizat de Conferința internațională pentru armonizarea cerințelor tehnice pentru înregistrarea produselor farmaceutice de uz uman (International Conference on Harmonisation of Technical Requirements for Registration of Pharmaceuticals for Human Use – ICH), tematica multidisciplinară M1;
(b) listele condițiilor standard publicate de Comisia Farmacopeii Europene;
(c) terminologia stabilită în standardul EN ISO 11615:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul de informații privind reglementarea medicamentelor” (ISO/FDIS 11615:2012);
(d) terminologia stabilită în standardul EN ISO 11616:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul de informații privind reglementarea produselor farmaceutice” (ISO/FDIS 11616:2012);
(e) terminologia stabilită în standardul EN ISO 11238:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul reglementat de informații privind substanțele” (ISO/FDIS 11238:2012);
(f) terminologia stabilită în standardul EN ISO 11239:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul de informații privind reglementarea formelor dozelor farmaceutice, a modului de prezentare și a căilor 
de administrare” (ISO/FDIS 11239:2012);
(g) terminologia stabilită în standardul EN ISO 11240:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul unităților de măsură” (ISO/FDIS 11240:2012).



Anexa nr.4
la Regulamentul de farmacovigilență privind 
organizarea și funcționarea sistemului național
nr. ___________



Formate și standarde convenite la nivel internațional pentru descrierea, accesarea, prezentarea, evaluarea și aprecierea riscurilor și beneficiilor,
schimbul și comunicarea în format electronic
a informațiilor privind farmacovigilența și
medicamentele

(a) standardul ICH E2B(R2) „Menținerea orientării ICH privind gestionarea datelor în materie de siguranță clinică: elemente de date pentru transmiterea rapoartelor de siguranță individuale”;
(b) standardul ICH M2 „Specificare privind mesajul de transmitere electronică a rapoartelor de siguranță individuale”.
(c) standardul EN ISO 27953-2:2011 Informatică medicală. 
Rapoarte de siguranță individuale (ICSR) în farmacovigilență – Partea 2: Cerințe pentru raportarea privind produsele farmaceutice de uz uman – ICSR (ISO 27953-2:2011);
(d) standardul EN ISO 11615:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul reglementat de informații privind medicamentele” (ISO/FDIS 11615:2012);
(e) standardul EN ISO 11616:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul de informații privind reglementarea produselor farmaceutice” (ISO/FDIS 11616:2012);
(f) standardul EN ISO 11238:2012, Informatică medicală, „Identificarea medicamentelor (IDMP), „Elemente de date și structuri pentru identificarea unică și schimbul reglementat de informații privind substanțele” (ISO/FDIS 11238:2012);
g) standardul EN ISO 11239:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul reglementat de informații privind formele dozelor farmaceutice, modul de prezentare și căile de administrare” (ISO/FDIS 11239:2012);
h) standardul EN ISO 11240:2012, Informatică medicală, Identificarea medicamentelor (IDMP), „Elemente de date și structuri pentru identificarea unică și schimbul unităților de măsură” (ISO/FDIS 11240:2012).



Anexa nr.5
la Regulamentul de farmacovigilență privind 
organizarea și funcționarea sistemului național
nr. ___________



Formatul rapoartelor electronice periodice actualizate privind siguranța

Rapoartele periodice actualizate privind siguranța constau în următoarele module:
Partea I Pagină cu titlul și semnătura
Partea II Rezumat
Partea III Cuprins
1. Introducere
2. Stadiul de autorizare a comercializării la nivel mondial
3. Acțiunile întreprinse din motive de siguranță în intervalul care face obiectul raportării
4. Modificări ale informațiilor de referință în materie de siguranță
5. Expunerea estimată și modelele de utilizare
5.1. Expunerea cumulată a participanților în cadrul unor studii clinice
5.2. Expunerea cumulată și pe intervale a pacienților, conform experienței acumulate la introducerea pe piață
6. Datele din tabele de sinteză
6.1. Informații de referință
6.2. Tabele de sinteză cumulate pentru incidentele adverse grave care rezultă din studiile clinice efectuate
6.3. Tabele de sinteză cumulate pentru incidentele adverse grave din cadrul studiilor clinice efectuate
7. Sinteze ale constatărilor semnificative rezultate din studii clinice efectuate pe parcursul intervalului de raportare
7.1. Studii clinice finalizate
7.2. Studii clinice aflate în curs de desfășurare
7.3. Monitorizare pe termen lung
7.4. Alte utilizări terapeutice ale medicamentului
7.5. Noi date privind siguranța legate de terapii cu combinație fixă
8. Constatări din studii nonintervenționale
9. Informații din alte studii clinice și alte surse
10. Date nonclinice
11. Literatura de specialitate
12. Alte raportări periodice
13. Lipsa eficacității în studiile clinice controlate
14. Informații de ultimă oră
15. Vedere de ansamblu asupra semnalelor: noi, în curs sau încheiate
16. Evaluarea semnalelor și a riscurilor
16.1. Rezumatul preocupărilor privind siguranța
16.2. Evaluarea semnalelor
16.3. Evaluarea riscurilor și informații noi
16.4. Caracterizarea riscurilor
16.5. Eficiența reducerii la minimum a riscurilor (dacă este cazul)
17. Evaluarea beneficiilor
17.1. Informații importante de referință privind eficacitatea și eficiența
17.2. Informații recente privind eficacitatea și eficiența
17.3. Caracterizarea beneficiilor
18. Analiza integrată a raportului riscuri-beneficii pentru indicațiile autorizate
18.1. Contextul raportului riscuri-beneficii –necesitățile medicale și alternativele importante
18.2. Evaluarea analizei raportului riscuri-beneficii
19. Concluzii și acțiuni
20. Anexele la rapoartele periodice actualizate privind siguran

Anexa nr.6
la Regulamentul de farmacovigilență privind 
organizarea și funcționarea sistemului național
nr. ___________



Planuri de gestionare a riscurilor
Formatul planului de gestionare a riscurilor

Planul de gestionare a riscurilor constă în următoarele module:
Partea I: Prezentarea generală a medicamentului (medicamentelor)
Partea II: Specificație de siguranță
Modulul SI: Epidemiologia indicației (indicațiilor) și populația (populațiile) țintă
Modulul SII: Partea nonclinică a specificației de siguranță
Modulul SIII: Expunerea în cadrul unui studiu clinic
Modulul SIV: Populații care nu au făcut obiectul unor studii clinice
Modulul SV: Experiențe postautorizare
Modulul SVI: Cerințe UE suplimentare pentru specificația de siguranță
Modulul SVII: Riscuri identificate și riscuri potențiale
Modulul SVIII: Rezumatul preocupărilor în materie de siguranță
Partea III: Plan de farmacovigilență (inclusiv studii postautorizare privind siguranța)
Partea IV: Planuri pentru studiile de eficacitate postautorizare
Partea V: Măsuri de reducere la minimum a riscurilor (inclusiv evaluarea eficienței activităților de reducere la minimum a riscurilor)
Partea VI: Rezumatul planului de gestionare a riscurilor
Partea VII: Anexe










Anexa nr. 2
 la Hotărârea Guvernului nr.            /2026


REGULAMENTUL
privind aplicarea cadrului european de farmacovigilență

Prezentul Regulament transpune parțial Titlul IX „Farmacovigilență” din Directiva 2001/83/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman publicată în Jurnalul Oficial al Uniunii Europene L 311 din 28 noiembrie 2001, CELEX: 32001L0083, așa cum a fost modificată ultima dată prin Regulamentul (UE) 2023/1182 al Parlamentului European și al Consiliului din 14 iunie 2023
Capitolul I
Dispoziții generale

1. Agenţia Medicamentului şi Dispozitivelor Medicale (în continuare – AMDM) participă, sub coordonarea Agenţiei Europene a Medicamentelor (în continuare - EMA), la armonizarea şi standardizarea internaţională a măsurilor tehnice din domeniul farmacovigilenţei.

2. Prezentul Regulament stabilește mecanismele de realizare a atribuțiilor AMDM în domeniul farmacovigilenței, prevăzute la art. 130 din Legea nr. 153/2025 cu privire la medicamente

3. AMDM  operează un sistem de farmacovigilență în conformitate cu art. 127 alin. (1) din Legea nr. 153/2025 cu privire la medicamente.

4. În calitate de autoritate competentă de reglementare în domeniul medicamentelor  a Republicii Moldova, AMDM poate, în baza unui acord scris: 
4.1. să exercite sarcini delegate de către un alt stat membru al Uniunii Europene (în continuare – stat membru) în temeiul prezentului Regulament. AMDM poate exercita astfel de sarcini doar pentru un singur stat membru;
4.2.  să delege unui alt stat membru exercitarea sarcinilor care îi revin în temeiul prezentului Regulament. În cazul unei astfel de delegări, AMDM informează în scris Comisia Europeană, EMA și celelalte state membre cu privire la delegare și asigură publicarea acestor informații.

                                Capitolul II
Detectarea semnalelor

5. În ceea ce priveşte medicamentele autorizate în conformitate cu Legea 153/2025 cu privire la medicamente, AMDM ia, în colaborare cu EMA, următoarele măsuri:
5.1. monitorizează rezultatele măsurilor de reducere la minimum a riscului prevăzute în cadrul planurilor de management al riscului, precum şi ale condiţiilor menţionate la art. 62 din Legea nr.153/2025 cu privire la medicamente;
5.2. evaluează actualizările sistemului de management al riscului;
5.3. monitorizează informaţiile din baza de date EudraVigilance pentru a determina dacă au apărut riscuri noi, dacă riscurile cunoscute s-au schimbat şi dacă acestea au un impact asupra raportului risc-beneficiu.

6. Comitetul de farmacovigilență pentru evaluarea riscului al Agenției Europene a Medicamentelor ( în continuare - Comitetul de farmacovigilență pentru evaluarea riscului) efectuează o primă analiză şi stabileşte prioritățile privind semnalele referitoare la:
6.1. riscuri noi sau
6.2.  la modificarea riscurilor cunoscute sau
6.3.  la schimbarea raportului risc-beneficiu. 

7. În cazul în care consideră că sunt necesare acţiuni de urmărire, evaluarea semnalelor respective, precum şi acordul cu privire la orice acţiune ulterioară referitoare la autorizaţia de punere pe piaţă sunt efectuate în conformitate cu un calendar stabilit în funcţie de amploarea şi gravitatea problemei. 

8. EMA şi AMDM, precum şi deţinătorul autorizaţiei de punere pe piaţă (în continuare – DAPP) se informează reciproc în cazul detectării unor riscuri noi sau al modificării riscurilor cunoscute ori al schimbării raportului risc- beneficiu

9. AMDM se asigură că DAPP informează EMA şi autorităţile competente din celelalte state membre în cazul detectării unor riscuri noi sau a modificării riscurilor cunoscute ori al modificării raportului risc-beneficiu.

10. AMDM colaborează cu EMA și alte părți interesate pentru elaborarea următoarelor ghiduri, în scopul facilitării desfășurării activităților de farmacovigilență în cadrul UE:
10.1. ghiduri privind bune practici de farmacovigilență atât pentru autoritățile competente, cât și pentru deținătorii autorizațiilor de punere pe piață;
10.2. ghiduri științifice referitoare la studiile de eficacitate postautorizare.


Capitolul III
Procedura urgentă la nivelul Uniunii Europene

11. Dacă este cazul, AMDM inițiază procedura prevăzută de prezentul capitol, în baza temerilor apărute în urma evaluării datelor generate de activitățile de farmacovigilență, informând autoritățile competente ale statelor membre, EMA și Comisia Europeană, atunci când:
11.1. intenționează să suspende sau să retragă o autorizație de punere pe piață; 
11.2. intenționează să interzică furnizarea unui medicament;
11.3. intenționează să refuze reînnoirea unei autorizații de punere pe piață;
11.4. este informată de către DAPP că, din motive de siguranță, acesta a întrerupt punerea pe piață a unui medicament sau a luat măsuri în vederea retragerii unei autorizații de punere pe piață ori intenționează să facă acest lucru sau nu a solicitat reînnoirea unei autorizații de punere pe piață. 

12. Pe baza temerilor apărute în urma evaluării datelor generate de activitățile de farmacovigilență, AMDM informează celelalte autorități competente ale statelor membre, EMA și Comisia Europeană în situațiile în care consideră că este necesară:
12.1. semnalarea unei noi contraindicații;
12.2.  reducerea dozei recomandate sau;
12.3. restrângerea indicațiilor unui medicament; 
Informarea prezintă măsurile avute în vedere şi justificarea acestora.

13. Atunci când sunt necesare măsuri urgente, AMDM inițiază procedura prevăzută în cadrul prezentului capitol, în oricare dintre cazurile prevăzute pct. 12 din prezentul Regulament.
14. În cazul medicamentelor autorizate prin procedura de recunoaștere mutuală sau prin procedura descentralizată, atunci când nu se inițiază procedura prevăzută în prezentul capitol, cazul se prezintă Grupului de coordonare. 

15. În cazul în care AMDM inițiază procedura prevăzută în prezentul capitol, iar medicamentul este autorizat și într-un alt stat membru, aceasta ia act de informarea transmisă de EMA despre rezultatele verificărilor referitoare la aspectele de siguranță semnalate, inclusiv dacă acestea privesc și alte medicamente decât cele menționate în notificarea adresată  către EMA sau dacă acestea sunt comune tuturor medicamentelor care aparţin aceleiaşi grupe sau clase terapeutice. 

16. În situațiile prevăzute la pct. 15, se aplică procedurile prevăzute la Capitolul IV. În celelalte cazuri, aspectele de siguranță sunt gestionate la nivel național de către AMDM. După caz, AMDM informează DAPP cu privire la inițierea procedurii.

17. Fără a aduce atingere prevederilor pct. 11–14 și pct. 25–38 și prezentul capitol al prezentului Regulament, în cazul în care sunt necesare acțiuni urgente pentru a proteja sănătatea publică, AMDM poate suspenda autorizația de punere pe piață și poate interzice utilizarea medicamentului în cauză pe teritoriul Republicii Moldova până la adoptarea unei decizii definitive. 

18. AMDM informează Comisia Europeană, EMA și autoritățile competente din celelalte state membre cu privire la motivele acțiunii sale, cel târziu în următoarea zi lucrătoare.

19. În orice stadiu al procedurii prevăzute la  Capitolul IV al prezentului Regulament, AMDM pune în aplicare de îndată măsurile temporare, dacă acestea sunt solicitate de către Comisia Europeană.

20. În cazul în care domeniul de aplicare al procedurii, determinat în conformitate cu pct. 11-14, include medicamente autorizate în conformitate cu Regulamentul (CE) nr. 726/2004,  AMDM pune în aplicare de îndată măsurile temporare privind autorizațiile respective, dacă acestea sunt solicitate de către Comisia Europeană.

21. Informațiile menționate în prezentul capitol pot viza medicamente individuale, o grupă de medicamente sau o clasă terapeutică.

22. Dacă un aspect de siguranță vizează mai multe medicamente decât cele menționate în informațiile trimise sau dacă acesta este comun tuturor medicamentelor care aparțin aceleiași grupe sau clase terapeutice, EMA poate extinde domeniul de aplicare al procedurii în mod corespunzător. 

23. În cazul în care domeniul de aplicare al procedurii inițiate în temeiul prezentului articol vizează o grupă de medicamente sau o clasă terapeutică, medicamentele autorizate în conformitate cu Regulamentul (CE) nr. 726/2004 care aparțin grupei sau clasei respective sunt, de asemenea, vizate de procedură.

24. În momentul în care comunică informațiile menționate la pct. 11-14, AMDM pune la dispoziția EMA toate informațiile științifice relevante pe care le deține, precum și orice evaluare pe care a realizat-o.


Capitolul IV
Derularea procedurii urgente la nivelul Uniunii Europene

25. AMDM poate anunța public deschiderea procedurii prevăzute la Capitolul III pe site-ul web oficial al AMDM, în concordanță cu anunțul public al EMA de pe portalul web european privind medicamentele. Anunțul precizează problema care a fost înaintată către EMA în conformitate cu Capitolul III medicamentele și, dacă este cazul, substanțele active în cauză. De asemenea, acesta trebuie să conțină informații privind dreptul deținătorilor autorizațiilor de punere pe piață, profesioniștilor din domeniul sănătății și publicului de a comunica către EMA informații relevante pentru procedură și precizează demersul care trebuie urmat în acest scop.

26. Comitetul de farmacovigilență pentru evaluarea riscului evaluează situația prezentată la EMA în conformitate cu Capitolul III. Raportorul colaborează îndeaproape cu raportorul numit de Comitetul pentru medicamente de uz uman și statul membru de referință pentru medicamentele în cauză. 

27. În scopul acestei evaluări, DAPP poate prezenta observații în scris. 

28. Dacă urgența situației o permite, Comitetul de farmacovigilență pentru evaluarea riscului poate organiza audieri publice atunci când consideră necesar acest lucru pe baza unor motive întemeiate, în special în ceea ce privește amploarea și gravitatea aspectului de siguranță. Audierile publice sunt organizate în conformitate cu modalitățile specificate de EMA și sunt anunțate prin intermediul portalului web european privind medicamentele. Anunțul specifică modalitățile de participare. 

29. În cadrul audierii publice se acordă atenția cuvenită efectului terapeutic al medicamentului. În cazul în care DAPP sau o altă persoană intenționează să prezinte informații cu caracter confidențial relevante pentru obiectul procedurii, aceasta poate solicita permisiunea de a prezenta respectivele date Comitetului de farmacovigilență pentru evaluarea riscurilor în cadrul unei audieri care nu se desfășoară public.

30. În termen de 60 de zile de la data comunicării informațiilor, Comitetul de farmacovigilență pentru evaluarea riscului formulează o recomandare, în care expune motivele pe care se bazează, ținând seama de efectul terapeutic al medicamentului. Recomandarea menționează pozițiile divergente, împreună cu motivele care stau la baza acestora. În caz de urgență, la propunerea președintelui său, Comitetul de farmacovigilență pentru evaluarea riscului poate accepta un termen mai scurt. Recomandarea include una sau mai multe dintre următoarele concluzii:
30.1. nu este necesară nicio altă evaluare sau acțiune la nivelul Uniunii Europene;
30.2. DAPP trebuie să continue evaluarea datelor și să asigure urmărirea rezultatelor acestei evaluări;
30.3. DAPP trebuie să realizeze, în calitate de sponsor, un studiu de siguranță postautorizare și să urmărească evaluarea ulterioară a rezultatelor acestui studiu;
30.4. statele membre UE sau DAPP trebuie să pună în aplicare măsuri de reducere la minimum a riscului;
30.5.  autorizația de punere pe piață trebuie suspendată, retrasă sau nu mai trebuie reînnoită;
30.6.  autorizația de punere pe piață trebuie modificată.

31. În sensul prevederilor de la subpct. 30.4, recomandarea specifică măsurile de reducere la minimum a riscului, precum și orice condiții sau restricții la care trebuie să fie supusă autorizația de punere pe piață. În situația prevăzută la subpct. 30.6, atunci când se recomandă modificarea sau completarea informațiilor din rezumatul caracteristicilor produsului, de pe etichetă sau din prospect, recomandarea include formularea exactă a informațiilor propuse și indică locul în care acestea urmează să fie incluse în rezumatul caracteristicilor produsului, pe etichetă sau în prospect.

32. În situația în care domeniul de aplicare al procedurii, stabilit în conformitate cu Capitolul III, nu include nicio autorizație de punere pe piață acordată prin procedura centralizată prevăzută în titlul II capitolul 1 din Regulamentul (CE) nr. 726/2004, Grupul de coordonare examinează recomandarea Comitetului de farmacovigilență pentru evaluarea riscurilor în termen de 30 de zile de la data primirii acesteia și adoptă o poziție privind menținerea, modificarea, suspendarea, retragerea sau refuzul reînnoirii autorizației de punere pe piață în cauză, stabilind totodată termenul pentru punerea în aplicare a poziției convenite. În cazul în care poziția trebuie adoptată urgent, la propunerea președintelui său, Grupul de coordonare poate conveni un termen mai scurt.

33. Dacă în cadrul Grupului de coordonare, statele membre UE reprezentate ajung la un acord comun cu privire la acțiunile care trebuie luate, președintele constată acordul și îl transmite deținătorului autorizației de punere pe piață și statelor membre. Statele membre adoptă măsurile necesare pentru a menține, a modifica, a suspenda, a retrage sau a refuza reînnoirea autorizației de punere pe piață vizate în conformitate cu calendarul prevăzut în acord pentru punerea în aplicare. 

34. În cazul în care se convine asupra unei modificări, DAPP transmite AMDM o cerere de variație corespunzătoare, inclusiv versiuni actualizate ale rezumatului caracteristicilor produsului și ale prospectului, în termenul prevăzut pentru punerea în aplicare. Dacă nu se ajunge la un acord prin consens, poziția majorității statelor membre reprezentate în cadrul Grupului de coordonare este comunicată Comisiei Europene.

35. În cazul în care acordul la care au ajuns statele membre reprezentate în cadrul Grupului de coordonare sau poziția majorității statelor membre reprezentate în cadrul Grupului de coordonare nu corespunde cu recomandarea Comitetului de farmacovigilență pentru evaluarea riscului, Grupul de coordonare atașează la acord sau la poziția majorității o explicație detaliată privind motivele științifice care stau la baza diferențelor, împreună cu recomandarea.

36. Dacă domeniul de aplicare al procedurii, determinat în conformitate cu pct. 19-21 include cel puțin o autorizație de punere pe piață acordată în conformitate cu procedura centralizată prevăzută în titlul II cap. 1 din Regulamentul (CE) nr. 726/2004, Comitetul pentru medicamente de uz uman examinează recomandarea Comitetului de farmacovigilență pentru evaluarea riscului în termen de 30 de zile de la data primirii acesteia și adoptă o opinie în sensul menținerii, modificării, suspendării, retragerii sau refuzului reînnoirii autorizațiilor de punere pe piață în cauză. În cazul în care opinia trebuie adoptată urgent, Comitetul pentru medicamente de uz uman poate accepta, la propunerea președintelui său, un termen mai scurt. 

37. Dacă această opinie a Comitetului pentru medicamente de uz uman nu corespunde cu recomandarea Comitetului de farmacovigilență pentru evaluarea riscului, Comitetul pentru medicamente de uz uman atașează la opinia sa o explicație detaliată privind motivele științifice care stau la baza diferențelor, împreună cu recomandarea.

38. Pe baza opiniei Comitetului pentru medicamente de uz uman menționat la pct. 36 și 37:
38.1.  poate fi adoptată de către Comisia Europeană o decizie adresată statelor membre în ceea ce privește măsurile care trebuie luate în legătură cu autorizațiile de punere pe piață acordate de statele membre și vizate de procedura prevăzută în prezentul capitol; și
38.2.  în cazul în care opinia indică faptul că este necesară o măsură de reglementare privind autorizația de punere pe piață, poate fi adoptată de către Comisia Europeană o decizie de modificare, de suspendare, de retragere sau de refuz al reînnoirii autorizațiilor de punere pe piață acordate în conformitate cu Regulamentul (CE) nr. 726/2004 și vizate de procedura prevăzută în prezentul capitol.

39. În termen de maximum 30 de zile de la notificarea deciziei menționate la pct. 38.1 și 38.2, AMD are obligația de a pune în aplicare decizia respectivă prin emiterea actelor administrative necesare pentru punerea în aplicare a condițiilor sau restricțiilor impuse prin decizia Comisiei Europene. 

40. Măsurile prevăzute la pct. 39 se adoptă direct de către AMDM, fără o nouă evaluare suplimentară, pe baza avizului Comitetului pentru medicamente de uz uman al Uniunii Europene.

41. AMDM informează Comisia Europeană și Agenția Europeană pentru Medicamente cu privire la măsurile luate în aplicarea deciziei.

42. Concluziile finale ale evaluării, recomandările, opiniile și deciziile menționate la capitolele II, III, IV sunt făcute publice prin intermediul portalului web european privind medicamentele, de către EMA.

Capitolul V
Menținerea și implementarea sistemului de farmacovigilență de către AMDM

43. Coordonarea şi desfășurarea activităţilor sistemului de farmacovigilenţă se asigură de către structura de specialitate din cadrul AMDM.

44. AMDM înregistrează toate reacţiile adverse suspectate care au loc pe teritoriul Republicii Moldova care îi sunt aduse la cunoştinţă de către profesioniştii din domeniul sănătăţii şi de pacienţi, și se asigură că rapoartele acestor reacții adverse pot fi transmise prin intermediul site-ului web oficial privind medicamentele sau prin alte mijloace; dacă este cazul, AMDM implică pacienții și profesioniștii din domeniul sănătății în monitorizarea oricăror rapoarte pe care le primesc, pentru a respecta prevederile art.130 alin. (1) lit.  c) și e) din  Legea nr.153/2025 cu privire la medicamente.

45. În cazul rapoartelor transmise de un DAPP pentru reacții adverse suspectate apărute pe teritoriul Republicii Moldova, AMDM implică DAPP  în monitorizarea rapoartelor.

46. AMDM efectuează un audit periodic al sistemului său de farmacovigilenţă prevăzut la art.127 alin. (3) din Legea 153/2025 cu privire la medicamenete şi raportează rezultatele Comisiei Europene la fiecare 2 ani.

Capitolul VI
Transmiterea rapoartelor către EudraVigilance

47. În termen de 15 zile de la data primirii rapoartelor menţionate la  pct.44, AMDM transmite, în format electronic, către baza de date EudraVigilance rapoartele de reacţii adverse suspectate grave. În termen de 90 de zile de la data primirii rapoartelor menţionate la pct. 44. AMDM transmite, în format electronic, către baza de date EudraVigilance rapoartele de reacţii adverse suspectate nongrave. DAPP au acces la aceste rapoarte prin intermediul bazei de date EudraVigilance.

48. AMDM se asigură că rapoartele de reacţii adverse suspectate care îi sunt aduse la cunoştinţă şi care survin în urma unei erori asociate cu utilizarea unui medicament sunt transmise către baza de date EudraVigilance şi sunt puse la dispoziţia autorităţilor, organismelor, organizaţiilor şi/sau a instituţiilor responsabile de siguranţa pacienţilor în Republica Moldova. Acestea se asigură, la rândul lor, că AMDM este informată despre orice reacţie adversă suspectată adusă la cunoştinţa oricărei alte autorităţi din Republica Moldova. Aceste rapoarte trebuie să fie identificate în mod corespunzător prin modalitatea menționată la art. 25 din Regulamentul (CE) nr. 726/2004.

49. Cu excepţia cazului în care se justifică din motive legate de activitatea de farmacovigilenţă, AMDM nu impune, în mod individual, deţinătorilor autorizaţiilor de punere pe piaţă obligaţii suplimentare de raportare privind reacţiile adverse suspectate.

Capitolul  VII
Transparență și comunicare

50. De îndată ce DAPP intenţionează să difuzeze un anunţ public referitor la aspecte de farmacovigilenţă în ceea ce priveşte utilizarea unui medicament, acesta este obligat să informeze AMDM, EMA şi Comisia Europeană, înainte sau în acelaşi timp cu difuzarea anunţului public. DAPP trebuie să garanteze că informaţiile destinate publicului sunt prezentate în mod obiectiv şi nu sunt înşelătoare.

51. Cu excepţia cazului în care, pentru protecţia sănătăţii publice, sunt necesare anunţuri publice urgente, prin informare reciprocă, AMDM informează celelalte autorităţi naţionale competente, EMA şi Comisia Europeană, cu cel puţin 24 de ore înainte de difuzarea unui anunţ public referitor la aspecte de farmacovigilenţă.

52. Sub coordonarea EMA, AMDM depune toate eforturile rezonabile pentru a conveni asupra unui anunţ public comun şi a termenului de difuzare a acestuia, referitor la siguranţa medicamentelor care conţin aceleaşi substanţe active, autorizate în mai multe state membre; Comitetul de farmacovigilenţă pentru evaluarea riscului furnizează, la cererea EMA, consiliere privind aceste anunţuri referitoare la siguranţă.

53. Atunci când AMDM face publice informaţiile menţionate la pct. 51 și 52, se elimină orice informaţie cu caracter confidenţial din punct de vedere personal sau comercial, cu excepţia cazului în care divulgarea sa este necesară pentru protecţia sănătăţii publice.

54. AMDM creează și gestionează un portal web național privind medicamentele, aflat în legătură electronică cu portalul web european privind medicamentele, instituit în conformitate cu art. 26 din Regulamentul (CE) nr. 726/2004. Prin intermediul portalului web național, AMDM face publice informațiile prevăzute la art. 132 din Legea nr. 153/2025


Capitolul VIII
Implementarea sistemului de farmacovigilență de către deținătorii autorizației de punere pe piață 

55. DAPP utilizează un sistem de farmacovigilență în conformitate cu art. 133 alin. (1) din Legea 153/2025 cu privire la medicamente. 

56. DAPP desemnează și asigură, în permanență, o persoană calificată corespunzător, responsabilă de farmacovigilență, în condițiile art. 133 alin. (3) lit. b) din Legea nr. 153/2025 cu privire la medicamente.

57. DAPP instituie și menține un Dosar al Sistemului de Farmacovigilență (DSSF), care conține informații și documente esențiale privind sistemul de farmacovigilență, inclusiv detalii referitoare la activitățile subcontractate. DSSF trebuie să permită planificarea și desfășurarea adecvată a auditurilor de către DAPP, precum și supravegherea activităților de farmacovigilență de către persoana calificată responsabilă de farmacovigilență. DSSF trebuie să fie pus la dispoziția AMDM, la solicitare, pentru verificarea conformității sistemului.         

58. Persoana calificată, menţionată la art.133 alin. (3) lit. b) din Legea nr.153/2025 cu privire la medicamente trebuie să aibă reşedinţa şi să îşi desfăşoare activitatea în UE şi trebuie să fie responsabilă cu stabilirea şi menţinerea sistemului de farmacovigilenţă. DAPP trebuie să trimită AMDM şi EMA numele şi detaliile de contact ale persoanei calificate.

59. DAPP înregistreză toate reacţiile adverse suspectate, în UE sau în ţări terţe, care le sunt aduse la cunoştinţă, indiferent dacă aceste reacţii sunt semnalate spontan de pacienţi sau de profesionişti din domeniul sănătăţii sau sunt observate în timpul unui studiu postautorizare. DAPP trebuie să garanteze că aceste rapoarte sunt accesibile într-un singur punct în UE.

60. Prin derogare de la pct. 59, reacțiile adverse suspectate, observate în timpul unui studiu clinic, sunt înregistrate și raportate în conformitate cu Regulamentul (CE) nr. 536/2014.

61. DAPP nu refuză luarea în considerare a rapoartelor de reacţii adverse suspectate care le sunt adresate în format electronic sau în orice alt format adecvat de către pacienţi şi de către profesioniştii din domeniul sănătăţii.

62. DAPP transmit, în format electronic, către baza de date EudraVigilance, informaţii cu privire la toate reacţiile adverse suspectate grave care au loc în UE şi în ţări terţe, în termen de 15 zile de la data la care DAPP în cauză a luat cunoştinţă de eveniment. 

63. DAPP transmit, în format electronic, către baza de date Eudravigilance, informații cu privire la toate reacțiile adverse suspectate care nu sunt grave și care au loc în Uniune în termen de 90 de zile de la data la care DAPP în cauză a luat cunoștință de eveniment.

64. În cazul medicamentelor care conţin substanţe active menţionate în lista de publicaţii monitorizate de EMA în conformitate cu art. 27 din Regulamentul (CE) nr. 726/2004 , DAPP nu are obligaţia să raporteze către baza de date EudraVigilance reacţiile adverse suspectate care sunt înregistrate în literatura medicală inclusă în listă, dar acesta monitorizează toate celelalte publicaţii medicale şi raportează orice reacţie adversă suspectată.

65. DAPP instituie proceduri pentru obţinerea de date corecte şi verificabile pentru evaluarea ştiinţifică a rapoartelor de reacţii adverse suspectate. De asemenea, aceştia colectează informaţiile noi primite în baza urmăririi acestor rapoarte şi transmit aceste actualizări către baza de date EudraVigilance.

66. DAPP colaborează cu EMA, cu AMDM şi cu celelalte autorităţi competente naţionale pentru detectarea duplicatelor rapoartelor de reacţii adverse suspectate.

Capitolul IX
Rapoarte periodice actualizate privind siguranța

67. DAPP prezintă la EMA, RPAS, în format electronic, care include:
67.1. rezumate ale datelor relevante pentru beneficiile și riscurile medicamentului, inclusiv rezultatele tuturor studiilor ținând seama de impactul potențial al acestora asupra autorizației de punere pe piață;
67.2. o evaluare științifică a raportului beneficiu-risc privind medicamentul;
67.3.  toate datele referitoare la volumul vânzărilor medicamentului, precum și orice date deținute de deținătorul autorizației de punere pe piață în ceea ce privește volumul prescripțiilor, inclusiv o estimare a populației care a utilizat medicamentul

68. Evaluarea menționată la pct. 67.2. este efectuată pe baza tuturor datelor disponibile, inclusiv a celor care rezultă din studii clinice efectuate pentru alte populații și indicații neautorizate. Rapoartele periodice actualizate privind siguranța sunt prezentate în format electronic.

69. Prin intermediul repertoriului electronic gestionat de EMA, în conformitate cu art. 25a din Regulamentul (CE) nr. 726/2004, AMDM, Comitetul pentru evaluarea riscurilor în materie de farmacovigilență, Comitetului pentru medicamente de uz uman și Grupului de coordonare, pot accesa rapoartele prevăzute la pct. 67 puse la dispoziţie de Agenţia Europeană a Medicamentelor.

70. Prin derogare de la dispoziţiile pct. 67, deținătorii autorizațiilor de punere pe piață pentru medicamentele menţionate la art. 50 alin. (1) sau la art. 53 din Legea nr.153/2025 cu privire la medicamente şi deţinătorii autorizaţiilor de punere pe piaţă emise în baza procedurilor simplificate pentru medicamentele menţionate la art. 58  sau art. 59 din Legea 153/2025 cu privire la medicamente transmit RPAS pentru medicamentele respective în următoarele cazuri: 
70.1. această obligaţie a fost stabilită ca o condiţie în autorizaţia de punere pe piaţă, în conformitate cu art. 62 sau art. 63 din Legea 153/2025 cu privire la medicamente 
70.2. la solicitarea AMDM sau a altei autorităţi competente, în cazul în care există preocupări legate de datele de farmacovigilenţă sau dacă nu s-au furnizat RPAS referitoare la o substanţă activă după acordarea autorizaţiei de punere pe piaţă. Rapoartele de evaluare ale RPAS solicitate sunt comunicate Comitetului de farmacovigilenţă pentru evaluarea riscului, care va examina dacă este necesar un raport de evaluare unic pentru toate autorizaţiile de punere pe piaţă pentru medicamente care conţin aceeaşi substanţă activă şi va informa în consecinţă Grupul de coordonare sau Comitetul pentru medicamente de uz uman, pentru a aplica procedurile stabilite la pct. 75 și la pct.81-86.

Capitolul X
Frecvența de depunere rapoartelor periodice actualizate privind siguranța

71. Frecvența cu care RPAS trebuie transmise este precizată în autorizația de punere pe piață. Datele de transmitere în conformitate cu frecvența precizată se calculează de la data autorizării

72. În ceea ce priveşte autorizaţiile de punere pe piaţă eliberate înainte de 21 iulie 2012 şi care nu sunt însoţite de o condiţie specifică privind frecvenţa şi datele de transmitere a RPAS, deţinătorii acestora transmit rapoartele respective în conformitate cu a art. 136 din Legea nr.153/2025 cu privire la medicametne, până când o altă frecvenţă sau alte date de transmitere a rapoartelor sunt stabilite în autorizaţia de punere pe piaţă sau sunt determinate în conformitate cu pct. 75, 76 sau 77. 

73. Rapoartele periodice actualizate privind siguranța se transmit AMDM imediat, la cererea acesteia, sau, în lipsa unei prevederi specifice în autorizația de punere pe piață, în conformitate cu următoarele dispoziții:
        73.1. în cazul în care medicamentul nu a fost încă pus pe piață, cel puțin la fiecare 6 luni după autorizare și până la punerea pe piață;
         73.2. în cazul în care medicamentul a fost pus pe piață, cel puțin la fiecare 6 luni în primii 2 ani de la prima punere pe piață, o dată pe an pentru următorii 2 ani și ulterior la fiecare 3 ani.

74. Dispozițiile prevăzute la pct. 75 și 76 se aplică și medicamentelor autorizate într-un singur stat membru, în măsura în care nu sunt stabilite alte frecvențe în conformitate cu prezentul Regulament.

75. În cazul în care medicamentele care fac obiectul unor autorizaţii de punere pe piaţă diferite conţin aceeaşi substanţă activă sau aceeaşi combinaţie de substanţe active, frecvenţa şi datele de transmitere a RPAS, care rezultă din aplicarea art. 136, alin. (1) și (2), din Legea nr.153/2025 cu privire la medicamente pot fi modificate şi armonizate pentru a permite realizarea unei singure evaluări în contextul unei proceduri de repartizare a lucrărilor pentru un RPAS, precum şi pentru a stabili o dată de referinţă pentru UE, începând de la care sunt calculate datele de transmitere. 

76. Frecvenţa armonizată pentru transmiterea rapoartelor şi data de referinţă pentru UE pot fi stabilite, după consultarea Comitetului de farmacovigilenţă pentru evaluarea riscului, de către oricare dintre următoarele organisme:
76.1. Comitetul pentru medicamente de uz uman, în cazul în care cel puţin una dintre autorizaţiile de punere pe piaţă referitoare la medicamentele care conţin substanţa activă în cauză a fost acordată în conformitate cu procedura centralizată prevăzută în în titlul II capitolul 1 din Regulamentul (CE) nr. 726/2004
76.2. Grupul de coordonare, în cazurile diferite de cele menţionate la pct. 76.1, DAPP transmit rapoartele conform frecvenţei armonizate de transmitere, stabilită în conformitate cu pct. 76 şi publicată de EMA; DAPP transmit o cerere de variaţie a autorizaţiei de punere pe piaţă, dacă este cazul.

77. În sensul pct. 75 și 76, data de referinţă pentru UE aplicabilă medicamentelor care conţin aceeaşi substanţă activă sau aceeaşi combinaţie de substanţe active corespunde uneia dintre următoarele date:
77.1. data primei autorizări de punere pe piaţă în UE a unui medicament care conţine respectiva substanţă activă sau respectiva combinaţie de substanţe active;
77.2. dacă data menţionată la subpct. 77.1 nu poate fi cunoscută, trebuie luată în considerare prima, în ordine cronologică, dintre datele cunoscute ale autorizaţiilor de punere pe piaţă eliberate pentru medicamentele care conţin respectiva substanţă activă sau respectiva combinaţie de substanţe active.

78. DAPP au posibilitatea de a transmite Comitetului pentru medicamente de uz uman sau, după caz, Grupului de coordonare cereri privind stabilirea datelor de referinţă pentru UE sau modificarea frecvenţei de transmitere a RPAS, pentru unul dintre următoarele motive: 
78.1.  aspecte legate de sănătatea publică;
78.2.  pentru a evita repetarea inutilă a evaluărilor;
78.3.  pentru a obţine o armonizare internaţională.

79. Aceste cereri sunt transmise în scris şi sunt justificate în mod corespunzător, în urma consultării Comitetului de farmacovigilenţă pentru evaluarea riscului, Comitetul pentru medicamente de uz uman sau Grupul de coordonare poate aproba sau respinge aceste cereri, DAPP aplică orice modificare a datelor sau a frecvenţei de transmitere RPAS, publicate de EMA, şi transmit o cerere de variaţie a autorizaţiei de punere pe piaţă, dacă este cazul.

80. Prin intermediul portalului web european privind medicamentele, EMA publică o listă de date de referinţă pentru UE şi de frecvenţe de transmitere a RPAS; orice modificare a datelor şi a frecvenţei de transmitere a rapoartelor, menţionate în autorizaţia de punere pe piaţă, care rezultă din aplicarea pct. 75-79 intră în vigoare la 6 luni de la data unei astfel de publicări.


Capitolul XI
Evaluarea unică a rapoartelor periodice actualizate privind siguranţa

81. În cazul medicamentelor autorizate în mai multe state membre şi, în ceea ce priveşte cazurile care intră sub incidenţa pct. 75-79, pentru toate medicamentele care conţin aceeaşi substanţă activă sau aceeaşi combinaţie de substanţe active şi pentru care au fost stabilite o dată de referinţă la nivel UE şi o frecvenţă comună de transmitere a RPAS se efectuează o evaluare unică a acestor rapoarte.

82. Evaluarea unică prevăzută la pct. 81 se realizează după cum urmează:
82.1. de către un stat membru desemnat de Grupul de coordonare, în cazul în care niciuna dintre autorizaţiile de punere pe piaţă vizate nu a fost acordată în conformitate cu procedura centralizată prevăzută în titlul II capitolul 1 din Regulamentul (CE) nr. 726/2004.
82.2. de către un raportor desemnat de Comitetul de farmacovigilenţă pentru evaluarea riscului, în cazul în care cel puţin una dintre autorizaţiile de punere pe piaţă vizate a fost acordată în conformitate cu procedura centralizată prevăzută în în titlul II capitolul 1 din Regulamentul (CE) nr. 726/2004.

83. În situația în care statul membru este desemnat în conformitate cu subpct. 82.1, Grupul de coordonare ţine cont de eventuala desemnare a unui stat membru de referinţă, în conformitate cu procedura de recunoaștere reciprocă și procedura descentralizată.
84. În cazul în care AMDM este desemnată să realizeze evaluarea unică, pregăteşte un raport de evaluare în termen de 60 de zile de la data primirii RPAS şi îl transmite Agenţiei Europene a Medicamentelor şi statelor membre interesate. Raportul este transmis DAPP de către EMA. 

85. În termen de 30 de zile de la data primirii raportului de evaluare, statele membre şi DAPP pot prezenta observaţii către EMA şi AMDM.

86. După primirea observaţiilor menţionate la pct. 85 AMDM actualizează raportul de evaluare în termen de 15 zile, ţinând seama de observaţiile transmise, iar apoi îl transmit Comitetului de farmacovigilenţă pentru evaluarea riscului. Comitetul de farmacovigilenţă pentru evaluarea riscului adoptă raportul de evaluare, cu sau fără modificări suplimentare, în cadrul următoarei sale reuniuni şi emite o recomandare. Recomandarea menţionează poziţiile divergente, împreună cu motivele care stau la baza acestora. EMA  include raportul de evaluare adoptat şi recomandarea în în repertoriul instituit în conformitate cu art. 25a din Regulamentul (CE) nr. 726/2004 şi le transmite pe ambele deţinătorului autorizaţiei de punere pe piaţă..

87. În cazul unei evaluări unice a RPAS, care include o recomandare privind măsuri referitoare la două sau mai multe autorizații de punere pe piață, în conformitate cu pct. 81 și 82, iar niciuna dintre aceste autorizații nu a fost acordată prin procedura centralizată prevăzută în titlul II capitolul 1 din Regulamentul (CE) nr. 726/2004, Grupul de coordonare examinează raportul Comitetului de farmacovigilență pentru evaluarea riscului în termen de 30 de zile de la data primirii acestuia și adoptă o poziție motivată privind menținerea, modificarea, suspendarea sau retragerea autorizațiilor de punere pe piață vizate, stabilind totodată calendarul de implementare a poziției convenite.

88. Dacă în cadrul Grupului de coordonare, statele membre reprezentate ajung la un acord comun privind măsurile care urmează a fi întreprinse, președintele va constata acordul și îl va transmite DAPP precum și statelor membre. AMDM și autoritățile competente din celelalte state membre adoptă măsurile necesare pentru a menține, a modifica, a suspenda sau a retrage autorizațiile de punere pe piață vizate în conformitate cu termenul prevăzut în acord pentru punerea în aplicare a acestuia.  

89. În cazul unei modificări, DAPP transmite AMDM o cerere de variație corespunzătoare, însoțită de versiunile actualizate ale Rezumatului caracteristicilor produsului și ale prospectului, în termenul stabilit pentru punerea în aplicare a măsurilor convenite. În situația în care nu se ajunge la un consens în cadrul Grupului de coordonare, poziția majorității statelor membre reprezentate este comunicată Comisiei Europene, care poate iniția procedura de adoptare a unei decizii la nivelul Uniunii Europene, în baza avizului științific, decizie obligatorie pentru statele membre, privind acordarea, modificarea, suspendarea sau retragerea autorizației de punere pe piață.

90. În cazul în care acordul la care au ajuns statele membre reprezentate în cadrul Grupului de coordonare sau poziția majorității acestora diferă de recomandarea Comitetului de farmacovigilență pentru evaluarea riscului, Grupul de coordonare anexează la acordul sau la poziția adoptată o explicație detaliată a motivelor științifice care justifică diferențele de opinie, împreună cu recomandarea Comitetului.

91. În cazul unei evaluări unice a RPAS ce recomandă orice acţiune referitoare la mai multe autorizaţii de punere pe piaţă, în conformitate cu pct. 90, dintre care cel puțin una a fost acordată în conformitate cu procedura centralizată prevăzută în titlul II capitolul 1 din Regulamentul (CE) nr. 726/2004 Comitetul pentru medicamente de uz uman examinează raportul Comitetului de farmacovigilență pentru evaluarea riscului, în termen de 30 de zile de la data primirii acestuia, și adoptă o opinie în sensul menținerii, modificării, suspendării sau retragerii autorizațiilor de punere pe piață în cauză, incluzând un termen pentru aplicarea opiniei. Dacă această opinie a Comitetului pentru medicamente de uz uman diferă față de recomandarea Comitetului de farmacovigilență pentru evaluarea riscului, Comitetul pentru medicamente de uz uman atașează la opinia sa o explicație detaliată privind motivele științifice care stau la baza diferențelor de opinie, împreună cu recomandarea.

92. Pe baza opiniei Comitetului pentru medicamente de uz uman menționată la pct. 91:
92.1. poate fi adoptată, de către Comisia Europeană, o decizie adresată statelor membre în ceea ce privește măsurile care trebuie luate în legătură cu autorizațiile de punere pe piață acordate de statele membre și vizate de procedura prevăzută în prezenta secțiune; și
92.2. în cazul în care opinia indică faptul că este necesară o măsură de reglementare privind autorizația de punere pe piață, poate fi adoptată, de către Comisia Europeană, o decizie de modificare, de suspendare sau de retragere a autorizațiilor de punere pe piață acordate în conformitate cu procedura centralizată prevăzută de Regulamentul (CE) nr. 726/2004 și vizate de procedura prevăzută în prezenţa secțiune. Deciziei menționate la subpct. 92.1, precum și punerii sale în aplicare de către AMDM, i se aplică decizia Comisiei Europene menționată la pct. 89. Deciziei menționate i se aplică prevederile art. 10 din Regulamentul (CE) nr. 726/2004. În cazul în care Comisia Europeană adoptă o asemenea decizie, aceasta poate adopta, de asemenea, o decizie adresată AMDM și autorităților competente din celelalte state membre, prin care se stabilesc măsurile necesare pentru modificarea, suspendarea sau retragerea autorizațiilor naționale. AMDM aplică deciziile Comisiei Europene.

Capitolul XII
Planuri de gestionare a riscurilor

93. DAPP are obligația de a utiliza un sistem de gestionare a riscurilor în conformitate cu art. 133, alin. (3) din Legea nr. 153/2025 cu privire la medicamente

94. Fără a aduce atingere pct. 95 – 97 din prezentul capitol, deținătorii autorizațiilor de punere pe piață acordate înainte de 21 iulie 2012, nu sunt obligaţi să opereze un sistem de management al riscului pentru fiecare medicament.

95. AMDM poate impune DAPP obligaţia să opereze un sistem de management al riscului menţionat la art. 133 alin. (3) lit.  d) din Legea 153/2025 cu privire la medicamente, dacă există preocupări privind riscurile care pot influenţa raportul risc-beneficiu al unui medicament autorizat. În acest context, AMDM solicită, de asemenea, de asemenea, DAPP prezentarea unei descrieri detaliate a sistemului de gestionare a riscurilor pe care acesta intenţionează să îl introducă pentru medicamentul în cauză. Impunerea unei astfel de obligaţii se justifică în mod corespunzător, se notifică în scris şi trebuie să includă termenul pentru prezentarea descrierii detaliate a sistemului de gestionare a riscurilor.

96. AMDM, la cererea DAPP formulată în termen de 30 de zile de la notificarea în scris a obligaţiei, oferă acestuia posibilitatea de a prezenta în scris observaţii referitoare la impunerea obligaţiei, în termenul stabilit de autoritate.

97. Pe baza observaţiilor prezentate în scris de DAPP, AMDM va retrage sau va confirma obligaţia în cauză. În cazul în care AMDM confirmă obligaţia, autorizaţia de punere pe piaţă se modifică în mod corespunzător pentru a include măsurile care trebuie luate în cadrul sistemului de gestionare a riscurilor sub forma unor condiţii pentru autorizaţia de punere pe piaţă, astfel cum este prevăzut la art.62 alin. (2) lit a) din Legea nr.153/2025 cu privire la medicamente.

Capitolul XIII
Studii de siguranță postautorizare 

98. Prezentul capitol reglementează studiile de siguranță postautorizare nonintervenționale care sunt inițiate, gestionate sau finanțate de către DAPP, în mod voluntar sau ca urmare a unei obligații impuse în conformitate cu art. 60 alin. (9) din Legea nr.153/2025 cu privire la medicamente și care presupun colectarea de informații privind siguranța de la pacienți sau de la profesioniștii din domeniul sănătății.

99. Prezentul capitol nu aduce atingere cerințelor naționale și nici celor de la nivelul UE referitoare la asigurarea bunăstării și drepturilor participanților la studiile de siguranță postautorizare nonintervenționale. 

100. Studiile nu sunt efectuate în cazul în care realizarea lor promovează utilizarea unui medicament.

101. AMDM poate solicita DAPP să transmită protocolul și rapoartele privind desfășurarea studiului autorităților competente ale statelor membre în care este efectuat studiul.


102. DAPP trimite raportul final autorităților competente ale statelor membre în care a fost efectuat studiul în termen de 12 luni de la finalizarea etapei de colectare a datelor.

103. În timpul desfășurării studiului, DAPP monitorizează rezultatele obținute și analizează implicațiile acestora asupra raportului risc-beneficiu al medicamentului vizat. 

104. Orice informație nouă care ar putea influența evaluarea raportului risc-beneficiu al medicamentului este comunicată autorităților competente din statele membre unde medicamentul este autorizat, în conformitate cu art. 64 din Legea nr.153/2025 cu privire la medicamente.

105. Obligația prevăzută la pct. 104, nu aduce atingere informațiilor privind rezultatele studiilor pe care DAPP le pune la dispoziție prin intermediul RPAS astfel cum se prevede în capitolul X la prezentul Regulament.

106. Pct. 107-110 și 115-120 se aplică exclusiv studiilor menționate la pct. 95 care sunt efectuate temeiul obligației impuse în conformitate cu art. 60 alin. 9 lit. a) și art. 62 lit. b) din Legea nr.153/2025 cu privire la medicamente.

107. Înainte de desfășurarea unui studiu, DAPP transmite un proiect de protocol Comitetului de farmacovigilență pentru evaluarea riscului, cu excepția situației în care studiile urmează să fie efectuate numai în Republica Moldova, unde studiul este cerut în conformitate cu art. 60 din Legea nr.153/2025 cu privire la medicamente. Pentru asemenea studii, DAPP transmite un proiect de protocol AMDM.

108. În termen de 60 de zile de la prezentarea proiectului de protocol, AMDM sau Comitetul de farmacovigilență pentru evaluarea riscului, după caz, emite:
108.1.  o adresă prin care se aprobă proiectul de protocol;
108.2. o scrisoare de obiecție, care evidențiază în detaliu motivele obiecției, în oricare din următoarele situații:
108.3. consideră că desfășurarea studiului promovează utilizarea unui medicament;
108.4.  consideră că modul în care este conceput studiul nu respectă obiectivele acestuia; sau
108.5.  o adresă prin care i se notifică deținătorului autorizației de punere pe piață faptul că studiul constituie un studiu clinic care intră sub incidența Regulamentul (CE) nr. 536/2014.

109. Studiul poate începe numai cu aprobarea scrisă a AMDM sau a Comitetului de farmacovigilență pentru evaluarea riscului, după caz; 

110. În cazul în care Comitetul de farmacovigilență pentru evaluarea riscului a emis adresa de aprobare în sensul subpct. 108.1 , DAPP transmite protocolul AMDM, iar apoi poate începe studiul în conformitate cu protocolul aprobat.

111. După începerea studiului, orice amendamente semnificative ale protocolului se transmit, înainte de a fi puse în aplicare, AMDM sau Comitetului de farmacovigilență pentru evaluarea riscului, după caz. AMDM sau Comitetul de farmacovigilență pentru evaluarea riscului, după caz, evaluează amendamentele și informează DAPP dacă le aprobă sau are obiecții. Dacă este cazul, DAPP informează statele membre în care se desfășoară studiul.

112. După încheierea studiului, un raport final al studiului este transmis AMDM sau Comitetului de farmacovigilență pentru evaluarea riscului în termen de 12 luni de la finalizarea etapei de colectare a datelor, cu excepția cazului în care AMDM sau Comitetul de farmacovigilență pentru evaluarea riscului, după caz, a acordat o derogare scrisă.

113. DAPP examinează dacă rezultatele studiului au un impact asupra autorizației de punere pe piață și, dacă este necesar, transmite AMDM o cerere de variație a autorizației de punere pe piață.

114. Alături de raportul final privind studiul, DAPP transmite AMDM sau Comitetului de farmacovigilență pentru evaluarea riscului un rezumat al rezultatelor studiului, în format electronic.

115. În funcție de rezultatele studiului și după consultarea deținătorului autorizației de punere pe piață, Comitetul de farmacovigilență pentru evaluarea riscului poate formula recomandări privind autorizația de punere pe piață, indicând motivele pe care acestea se bazează. Recomandările menționează pozițiile divergente, împreună cu motivele care stau la baza acestora.

116. Atunci când sunt formulate recomandări privind modificarea, suspendarea sau retragerea autorizației de punere pe piață pentru un medicament autorizat de statele membre. AMDM și autoritățile competente din celelalte state membre reprezentate în cadrul Grupului de coordonare adoptă o poziție în privința acestora, ținând cont de recomandarea menționată la pct. 115  și incluzând un calendar pentru punerea în aplicare a poziției convenite.

117. Dacă în cadrul Grupului de coordonare statele membre reprezentate ajung la un acord comun cu privire la acțiunile care trebuie luate, președintele constată acordul și îl transmite deținătorului autorizației de punere pe piață și statelor membre. AMDM și autoritățile competente din celelalte state membre adoptă măsurile necesare pentru a menține, modifica, suspenda sau retrage autorizația de punere pe piață vizată în conformitate cu termenul de punere în aplicare prevăzut în acord. 

118. În cazul în care se convine asupra unei modificări a autorizației de punere pe piață, DAPP transmite AMDM o cerere de variație corespunzătoare, inclusiv versiuni actualizate ale rezumatului caracteristicilor produsului și ale prospectului, în termenul prevăzut pentru punerea în aplicare. 

119. Acordul este făcut public pe portalul web european privind medicamentele instituit în conformitate cu art. 26 din Regulamentul (CE) nr. 726/2004. În cazul în care acordul la care au ajuns statele membre reprezentate în cadrul Grupului de coordonare sau poziția majorității statelor membre nu corespunde cu recomandarea Comitetului de farmacovigilență pentru evaluarea riscului, Grupul de coordonare atașează la acord sau la poziția majorității o explicație detaliată privind motivele științifice care stau la baza diferențelor, împreună cu recomandarea


Capitolul XIV
Punere în aplicare, delegare și orientări

120. AMDM aplică normele de punere în aplicare adoptate de Comisia Europeană pentru a armoniza desfășurarea activităților de farmacovigilență în următoarele domenii de farmacovigilență prevăzute la art. 53, 131,137 din Legea 153/2025 cu privire la medicamente și pct. 5, 9-13, 44-48, 60-61, 95-98, 107-110, 112-114. 
120.1. conținutul și gestionarea dosarului standard al sistemului de farmacovigilență al DAPP;
120.2. cerințele minime ale sistemului de calitate pentru desfășurarea activităților de farmacovigilență de către AMDM și de către DAPP;
120.3. utilizarea unei terminologii, a unor formate și standarde recunoscute pe plan internațional pentru punerea în aplicare a activităților de farmacovigilență;
120.4. cerințele minime pentru monitorizarea datelor în baza de date EudraVigilance, cu scopul de a stabili dacă există riscuri noi sau modificări ale riscurilor cunoscute;
120.5. formatul și conținutul transmisiei electronice a reacțiilor adverse suspectate de către statele membre și deținătorul autorizației de punere pe piață;
120.6. formatul și conținutul rapoartelor periodice actualizate privind siguranța transmise pe cale electronică și ale planurilor de management al riscului;
120.7. formatul protocoalelor, al rezumatelor și al rapoartelor finale pentru studiile de siguranță postautorizare.

121. Normele de punere în aplicare țin cont de activitățile de armonizare internațională efectuate în domeniul farmacovigilenței și, dacă este necesar, fac obiectul unei revizuiri în vederea adaptării la progresul științific și tehnic. AMDM aplică orice modificări care pot apărea ca fiind necesare pentru actualizarea prevederilor prezentului capitol pentru a lua în considerare progresul științific și tehnic, după adoptarea acestora de Comisia Europeană.

